## 2024. január 2.

## Nagy Szent Vazul és Nazianzi Szent Gergely
püspökök és egyháztanítók
emléknap

Vazul a kappadóciai Cezáreában született 330-ban keresztény családból. Felsőbb tanulmányokat folytatott, erényeivel tűnt ki. Remeteként élt, majd 370-ben városa püspökévé szentelték. Az ariánusok ellen küzdött. Sok kiváló könyvet írt, ezek közül leghíresebbek a Szerzetesi szabályok, amelyeket még ma is nagyon sok keleti szerzetes követ. Bőkezűen támogatta a szegényeket. 379. január 1-én halt meg.

Gergely ugyancsak 330-ban Nazianz mellett született. Sokat utazott, hogy növelje tudását. Barátját, Vazult a remeteségbe is követte, majd pappá és püspökké szentelték. 381-ben Konstantinápoly püspökévé választották. Miután egyházát sok széthúzás osztotta meg, visszatért Nazianzba, ahol 389. vagy 390. január 25-én halt meg. Kiváló tanítása és ékesszólása miatt Teológusnak is nevezik.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Kelet s Nyugat határa közt:

a nagyvilágon mindenütt,

dicsérjük mind Krisztus királyt,

Szűz Máriának szent Fiát.

Világ teremtő Istene

a szolga testét vette fel,

testével testünk váltja meg,

hogy műve így ne vesszen el.

A szűzi testnek templomát

az ég kegyelme járja át:

a lányka méhe befogad

felfoghatatlan titkokat.

A tiszta szívnek otthona

egyszerre Isten temploma;

férfit nem ismer, folttalan –

szó hallatán Fiút fogan.

A Szűz megszülte Gyermekét,

kit Gábor angyal hirdetett

s bezárva még a méh ölén

János repesve érezett.

Nem bánja: szalmán fektetik,

nem borzad: jászolba teszik.

Ki táplál minden madarat,

kevéske tejjel jóllakik.

Az égi kórus ünnepel,

dicséri Istent víg dala,

a pásztorok közt megjelent

a nagy Mindenség Pásztora.

Jézus, magasztal énekünk,

ki Szűztől születtél nekünk:

Atyádat és Szentlelkedet

örökre dicsérjük veled. Ámen.

ZSOLTÁROZÁS

Az ártatlan kezű, a tiszta szívű mehet föl az Úr hegyére.
24 (23). zsoltár
Az Úr bevonul a templomba
Megnyíltak az ég kapui Krisztusnak test szerint való felvétele miatt (Szt. Iréneusz).

Az Úré a föld és mind, ami betölti, *

a földkerekség és mind, aki lakja,

mert tengerek fölé ő rakta alapját, *

ő állította folyóvizek fölé.

Ki mehet föl az Úr hegyére, *

ki állhat meg az ő szent helyén?

Az ártatlan kezű, a tiszta szívű, †

aki nem veszi hiába Isten nevét, *

és hamis esküt nem esküszik.

Az nyer áldást az Úrtól, *

és üdvösséget szabadító Istenétől.

Ez az istenkeresők népe, *

amely kutatja arcát Jákob Istenének.

Emeljétek föl fejeteket, kapuk, †

táruljatok föl, örök kapuk: *

a dicsőség királya bevonul.

Kicsoda ez a dicsőség királya? *

Az Úr, az erős és hatalmas, az Úr, aki hatalmas a csatákban.

Emeljétek föl fejeteket, kapuk, †

táruljatok föl, örök kapuk: *

a dicsőség királya bevonul.

Kicsoda ez a dicsőség királya? *

A Seregek Ura a dicsőség királya.

Az ártatlan kezű, a tiszta szívű mehet föl az Úr hegyére.
Tetteitekkel magasztaljátok a mindenség Királyát!
Kantikum – Tób 13, 1-10 (2-8)
Isten megfenyít, de meg is vigasztal
Legyen áldott az Isten és Urunk, Jézus Krisztus Atyja, aki minket nagy irgalmában új életre hívott (1 Pét 1, 3).

Nagy vagy, Uram, örökké, *

a te uralmad mindörökké fennmarad.

Megversz, de meg is gyógyítasz, †

letaszítasz az alvilágba, *

de erőd onnan is kihozhat, és nincs, aki elmenekülhet kezedből.

Áldjátok az Urat, ti, Izrael fiai, *

a nemzetek színe előtt dicsérjétek,

mert azért szórt titeket az őt nem ismerő nemzetek közé, *

hogy csodálatos műveit hirdessétek,

és megtanítsátok őket, *

hogy nincs más mindenható Isten rajta kívül!

Megvert minket bűneink miatt, *

de meg is gyógyít, mert jóságos.

Nézzétek meg, hogy mit tett velünk, †

félve és rettegve dicsérjétek őt, *

és tetteitekkel magasztaljátok az örök Királyt.

Én pedig rabságom földjén áldom őt, *

mert megmutatta nagylelkűségét a bűnös népen.

Térjetek meg tehát, bűnösök, †

Isten előtt igazságban járjatok, *

higgyétek, hogy jóságát megmutatja rajtatok!

Én magam is egész szívvel *

őbenne örvendezem.

Áldjátok az Urat, összes választottai, *

örömnapot ülve dicsérjétek őt!

Tetteitekkel magasztaljátok a mindenség Királyát!
A szentekhez dicséret illik.
33 (32). zsoltár
A gondviselő Isten dicsérete
Minden általa lett (Jn 1, 3).

Örvendjetek, igazak, az Úrban, *

a szentekhez dicséret illik.

Dicsérjétek Istent citerával, *

tízhúrú hárfán zengjétek fölségét.

Előtte új dalt énekeljetek, *

daloljatok neki szép öröméneket zengve!

Mert az Úr igéje sziklaszilárd, *

minden tettét hűség vezeti.

Az igazlelkűséget és a törvényt szereti, *

telve van a föld az Úr irgalmával.

Az egek az Úr szavára lettek, *

szája leheletére csillagseregük.

Mintegy tömlőbe gyűjti a tenger vizét, *

mederbe zárja örvénylő hullámait.

Az egész föld félje az Urat, *

reszkessen előtte minden földlakó,

mert csak szólt, és meglettek, *

parancsolt, és létrejöttek.

Semmivé teszi az Úr a pogányok szándékát, *

meghiúsítja a népek terveit.

Ám az Úr szándéka megmarad örökre, *

szívének gondolata nemzedékről nemzedékre.

Boldog a nemzet, amelynek Istene az Úr, *

a nép, amelyet örökségül választott.

Letekint Isten a mennyből, *

s látja mind az emberfiakat.

Lakóhelyéről szemléli *

minden lakóját a földnek:

ő alkotta mindnyájuk szívét, *

jól ismeri minden tettüket.

Nem a nagy sereg hoz győzelmet a királynak, *

nem roppant ereje védi meg a hőst.

Csalódik, aki lovától vár segítséget, *

bármilyen erős az, nem biztos menedék.

Az Úr szeme ügyel az istenfélőkre, *

akik az ő irgalmában bíznak.

Megmenti lelküket a haláltól, *

és táplálja őket éhínség idején.

A mi lelkünk az Úrra hagyatkozik, *

ő a mi segítőnk, a mi oltalmunk,

benne örvend a szívünk, *

az ő szent nevében remélünk.

Maradjon velünk, Uram, szereteted, *

mert mi is benned reménykedünk.

A szentekhez dicséret illik.

RÖVID OLVASMÁNY

Iz 49, 8-9

A nép szövetségévé teszlek, hogy állítsd helyre az országot, és birtokba vedd az elpusztult örökséget; hogy így szólhass a foglyoknak: „Mehettek!”, és a sötétben ülőknek: „Jöjjetek a fényre!”

RÖVID VÁLASZOS ÉNEK

Megmutatta az Úr, * Alleluja, alleluja. Megmutatta.

Szabadító hatalmát, * Alleluja, alleluja. Dicsőség az Atyának. Megmutatta.

EVANGÉLIUMI KANTIKUM

Benedictus-ant. Az istenismerők ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

FOHÁSZOK

Könyörögjünk Krisztushoz, a mennyből való emberhez, az új Ádámhoz, életünk forrásához, és mondjuk:

Uram, irgalmazz!

Krisztusunk, igazság Napja, te az emberiség számára felragyogtattad dicsőségedet, hogy beteljesítsd az Ószövetséget,

kérünk, árassz el bennünket világosságoddal!

Krisztusunk, téged dicsőítettek az angyalok, hirdettek a pásztorok, megvallott Simeon és Anna,

tedd készségessé népedet, hogy befogadja az evangélium örömhírét!

Krisztusunk, akinek születésekor az angyalok így énekeltek: „Dicsőség a magasságban és békesség a földön!”,

terjeszd ki békességedet az egész földkerekségre!

Krisztusunk, második Ádám, te a régi embert újjáteremtetted és számunkra lakóhelyet készítettél országodban,

engedd, hogy akik bajok súlya alatt görnyedeznek, benned bízva erőt nyerjenek!

Mi Atyánk.

KÖNYÖRGÉS

Istenünk, te Nagy Szent Vazul és Nazianzi Szent Gergely példájával és tanításával világosságot árasztottál Egyházadra. Add, kérünk, hogy igazságodat alázatos szívvel megismerjük, és azt szeretetben hűségesen tettekre váltsuk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky