## 2024. november 5.

## Szent Imre herceg
ünnep
(Nagyszombat, Besztercebánya, Nyitra, Rozsnyó: tetszés szerinti emléknap)

Szent István királynak és Boldog Gizellának fiaként 1007-ben született Székesfehérvárott. Hétéves korától Szent Gellért nevelte életszentségre, és oktatta korának tudományára. A királyi udvarban is az imádság, a rejtettség és a teljes lemondás szentje lett. Kegyelmi sugallatra a legkedvesebbet: teljes lelki és testi tisztaságát ajánlotta fel Istennek. Bár atyja kívánságára házasságra lépett, szűzi tisztaságát mégis megőrizte, élete így lett jel és példakép. Nem tudjuk, ki volt a felesége, de akárki volt, bizonnyal méltó volt Imréhez, mert a házasságban a nagyobb erényt többre értékelte, mint a gyermekek utáni vágyat. Meghalt 1031. szeptember 2-án. Szent László király uralkodása alatt, István király és Gellért püspök kanonizációjának évében, 1083. november 5-én őt is szentté avatták.

Délelőtt

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Vagy:

Idők rendjét megtartva most,

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. A törvény teljessége a szeretet.
119 (118). zsoltár, 97-104
XIII. (Mem)

Mennyire szeretem törvényeidet, Uram, *

egész nap azon elmélkedem.

Mily bölccsé tett parancsolatod ellenségem ellen is, *

mert az az enyém már örökre.

Minden tanítómnál okosabb lettem, *

mert mindig intelmeidről elmélkedem.

Meghaladja értelmem a vénekét, *

mert parancsaidat megtartom.

Minden gonosz úttól távol tartom lábamat, *

hogy megtarthassam szavadat.

Meghozott ítéleteidtől sosem hajlok el, *

te magad tanítottál rájuk.

Mily édes ínyemnek mindegyik szavad, *

számnak édesebb a méznél.

Mivel parancsaid értelmessé tettek, *

azért gyűlölöm a hazugságnak minden útját.

Ant. A törvény teljessége a szeretet.
2. ant. Urunk, emlékezzél meg közösségedről, amely kezdettől fogva birtokod.
74 (73). zsoltár
Kesergés a templom pusztulásán
Ne féljetek azoktól, akik megölik a testet! (Mt 10, 28)
I.

Miért vetettél el végleg, Istenünk, *

és legelőd nyája ellen miért lángol haragod?

Emlékezzél meg közösségedről, *

amely kezdettől fogva birtokod.

Gondolj örökségedre, a népre, amelyet megváltottál, *

és Sion hegyére, amely lakóhelyed.

Irányítsd lépteidet az örök romokhoz: *

szentélyedben mindent letarolt az ellenség.

Közösséged helyén ordítoznak, akik gyűlölnek téged, *

és győzelmük jeléül kitűzték zászlóikat.

Olyanok, mint akik magasan villogtatják fejszéjüket *

a sűrű erdőben.

A veretes kapuknak nekiestek, *

és fejszével, baltával ledöntötték.

Szentélyedet lángba borították, *

porig alázták neved hajlékát.

Szívükben azt mondták: †

„Pusztítsuk el egyszerre őket!”, *

és Isten közösségeit földünkön fölégették.

Jeleinket nem láthatjuk, prófétáink nincsenek, *

és nincs közöttünk, aki tudná, mindez meddig tart még.

Istenünk, meddig gyalázhat még az ellenség, *

nem szűnik meg ellenfelünk nevedet gyalázni?

Miért húzod vissza jobbodat, *

miért nézed ezt ölbe tett kézzel?

Mégiscsak Isten a királyunk kezdettől fogva, *

a földön szabadulást csak ő szerez.

Ant. Urunk, emlékezzél meg közösségedről, amely kezdettől fogva birtokod.
3. ant. Kelj fel, Urunk, védd meg ügyedet!
II.

Hatalmaddal széthasítottad a tengert, *

a vízi szörnyek fejét összetörted.

A Leviatán fejét is szétzúztad, *

prédául adtad a tenger szörnyeinek.

Te fakasztasz forrást, patakot, *

kiszárítasz bővizű folyókat.

Tied a nappal, és tied az éjszaka, *

a csillagokat és a napot te formáltad.

Te jelölted ki a föld határait, *

a nyár és a tél is a te alkotásod.

Emlékezz arra, †

az ellenség hogyan gyalázta az Urat, *

egy balga nép megvetette nevedet.

Ne add vadak prédájára a benned bízók lelkét, *

és szegényeidről ne feledkezzél el végleg!

Tekints szövetségedre, *

földünk minden zuga tele van az erőszak sátraival.

Ne távozzék szégyennel a megalázott, *

a szegény és szerencsétlen áldja nevedet!

Kelj fel, Istenünk, védd meg ügyedet, †

emlékezz csak a gyalázatokra, *

amelyekkel a balga káromol naphosszat téged.

Ne feledd el ellenségeidnek hangját *

és gyalázóid egyre erősödő zajongását!

Ant. Kelj fel, Urunk, védd meg ügyedet!

RÖVID OLVASMÁNY

Bölcs 4, 7-9

Az igaznak, ha időnap előtt hal is meg, nyugalomban lesz része. Mert a tisztes aggkort nem a hosszú élet adja, nem függ az évek számától. Sokkal többet ér az embernek a megfontoltság, mint az ősz haj, és a bűntelen élet, mint a magas kor.

Fiam, tartsd meg apádnak parancsát,

Ne vedd semmibe anyád tanítását!

Könyörögjünk!

Istenünk, te Szent Imrét tündöklő ifjúságában emelted szentjeid társaságába, miután sugallatodra neked szentelte életét. Engedd, hogy mindenkor közbenjáró segítőnk legyen nálad. Krisztus, a mi Urunk által.

Ámen.

A MKPK jóváhagyásával, 2013

© 1999-2023 J. Vidéky