## 2024. március 29.

## NAGYPÉNTEK

Az Esti dicséretet csak azok kötelesek elvégezni, akik a délutáni szertartáson nem vettek részt.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen.

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A szenvedésnek ünnepén,

növeld a jók kegyelmeit,

és oldd a bűnös vétkeit!

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

ZSOLTÁROZÁS

Hallgassatok ide mind, ti, nemzetek, és lássátok fájdalmamat!
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Hallgassatok ide mind, ti, nemzetek, és lássátok fájdalmamat!
Egészen elcsügged a lelkem, és a szívem is megdermed bennem.
143 (142). zsoltár, 1-11
Imádság megpróbáltatások idején
Az embert nem a törvény szerinti tettek teszik igazzá, hanem a Jézus Krisztusba vetett hit (Gal 2, 16).

Hallgasd meg, Uram, imádságomat, †

te hűséges vagy, figyelj könyörgő szavamra, *

igazságos vagy, hallgass meg engem!

Ne szállj perbe szolgáddal, *

színed előtt egy élő sem mondható igaznak.

Az ellenség üldözőbe vett, †

életemet a földre tiporja, *

sötétségbe taszít, mint a régen megholtakat.

Egészen elcsügged a lelkem, *

és a szívem is megdermed bennem.

A régmúlt napokra emlékezem, †

végiggondolom minden tettedet, *

elmélkedem azon, amit kezed művelt.

Kezemet feléd tárom, *

mint a kiszikkadt föld, lelkem utánad eped.

Siess, hallgass meg, Uram, *

már a lelkem is eleped.

Ne rejtsd el előlem arcodat, *

nehogy olyan legyek, mint akik a sírba szállnak.

Hadd halljam minden reggel, hogy jóságos vagy, *

mert csak benned bízom.

Mutasd meg, melyik úton járjak, *

mert hozzád vágyódik a lelkem.

Ellenségeimtől ments meg, Uram, *

nálad keresek oltalmat.

Taníts meg akaratod teljesítésére, †

mert te vagy az én Istenem. *

Jó lelked vezessen az egyenes úton.

Neved miatt, Uram, életemet tartsd meg, *

gyötrelmeimből a te igazságod szerint vezess ki engem!

Egészen elcsügged a lelkem, és a szívem is megdermed bennem.
Amint Jézus megízlelte az ecetet, így szólt: Beteljesedett! Aztán lehajtotta fejét, és kilehelte lelkét.
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

Amint Jézus megízlelte az ecetet, így szólt: Beteljesedett! Aztán lehajtotta fejét, és kilehelte lelkét.

RÖVID OLVASMÁNY

1 Pét 2, 21-24

Krisztus értünk szenvedett, nektek példát hagyva, hogy az ő nyomdokait kövessétek, ő sohasem vétkezett, és szájában hamisságot nem találtak. Amikor szidalmazták, nem szitkozódott, amikor szenvedett, nem fenyegetőzött, hanem az igazságos bíróra bízta magát. A mi bűneinket maga fölvitte saját testében a keresztfára, hogy meghaljunk a bűnnek, és igaz életet éljünk. Az ő sebei által nyertetek gyógyulást.

RÖVID VÁLASZOS ÉNEK

A Válaszos ének helyett a következő antifónát mondjuk:

Ant. Krisztus engedelmes lett értünk a halálig, mégpedig a kereszthalálig.

EVANGÉLIUMI KANTIKUM

Magnificat-ant. Amikor még ellenségek voltunk, Fia halála kiengesztelte Istent.

FOHÁSZOK

Fohászok gyanánt dicséretes a Misekönyv mai napra jelzett Egyetemes könyörgéseit venni. Tetszés szerint vehetők azonban az itt közölt fohászok, vagy csendes imádság végezhető az alábbi szándékoknak megfelelően.

Emlékezzünk szeretettel a mi Urunk, Jézus Krisztus halálára, amely életet hozott a világnak. Kérjük mennyei Atyánkat:

Fiad haláláért hallgass meg, Urunk!

Adj egységet Egyházadnak!

Oltalmazd N. pápánkat!

Szenteld meg Szentlelkeddel a papi rendben levőket és egész hívő népedet!

Növeld a hittanulókban a hitet és igazságaid megértését!

Gyűjts egybe minden keresztényt!

Vezesd a zsidókat a megváltás teljességére!

Világosítsd meg fényeddel azokat, akik még nem hisznek Krisztusban!

A teremtett dolgokban mutasd meg jóságod jeleit azoknak is, akik nem ismernek téged!

Irányítsd a te gondolataid szerint a népek vezetőit!

Vigasztalj minden üldözöttet!

Siess elhunyt testvéreink segítségére!

Mi Atyánk.

KÖNYÖRGÉS

Istenünk, tekints házad népére, amelyért a mi Urunk, Jézus Krisztus vonakodás nélkül a bűnösök kezére adta magát, és vállalta a keresztre feszítés kínjait. Aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky