## 2024. március 24.

## VIRÁGVASÁRNAP, VAGYIS AZ ÚR SZENVEDÉSÉNEK VASÁRNAPJA

Délelőtt

Istenem, jöjj segítségemre!

Uram, segíts meg engem!

Dicsőség az Atyának. Miképpen.

HIMNUSZ

Magasztos üdv örömhírét

hívő világ ma ünnepeld:

bűntől megváltó Jézusunk

halál urát tiporta el.

Pálmák, olajfák ágait

lengetve tódul a tömeg:

„Dávid fiának hódolat!” –

útján ujjongva zengenek.

A legfőbb szent Uralkodó

elé siessünk hát mi is,

dalolva himnuszát, vigyük

örömnek pálmaágait!

Segítse botló lépteink

a boldogító égi kéz,

hogy zengjük mindig mindenütt

a hála méltó énekét.

Atyának szól dicséretünk,

és áldjuk egyszülött Fiát,

s Vigasztaló Lelküknek is

dicsőség mindörökkön át! Ámen.

ZSOLTÁROZÁS

Ant. Húsvét ünnepe előtt Jézus tudta, hogy elérkezett az ő órája, mivel szerette, mindvégig szerette övéit.
23 (22). zsoltár
A jó Pásztor
A Bárány legelteti és élő vizek forrásához tereli őket (Jel 7, 17).

Az Úr az én pásztorom, nincs is semmiben hiányom: *

zöldellő mezőkön terelget engem.

Csöndes vizekhez vezet, *

és lelkemet felüdíti.

Az igazság ösvényén vezérel *

nevéhez híven.

Járjak bár halálsötét völgyekben, †

ott sem félek semmi bajtól, *

mert te velem vagy.

Pásztorbotod és terelővessződ *

az én bizodalmam.

Asztalt terítesz nekem *

ellenségeim szeme előtt.

Dús kenettel frissíted fejemet, *

csordultig megtöltötted serlegem.

Jóság és irgalom jár velem *

életemnek minden napján,

s az Úr házában lesz otthonom *

örök időkön át.

76 (75). zsoltár
Hálaadás győzelemért
Meglátjátok majd az Emberfiát, amint eljön az ég felhőin (Mt 24, 30).
I.

Jól ismerik Istent Júda földjén, *

Izraelben nagy az ő neve.

Sálemben áll sátora, *

lakóhelye pedig Sionban.

Ott törte össze a tüzes nyilakat, *

pajzsot, kardot és harci eszközöket.

Csodálatos vagy, fényben állsz a zsákmányok hegyén, *

ahol kifosztották a szívükben gőgösöket,

mert álom nyomta el őket, *

a harcosok karja lehanyatlott.

Feddő szavadtól, Jákob Istene, *

megtorpantak a lovak és a harci szekerek.

II.

Félelmetes vagy, ki állhat meg előtted, *

ha felgerjed haragod.

Döntésedet a mennyből hallatod; *

beleremeg és elnémul a föld,

amikor ítéletre fölkel az Isten, *

hogy megszabadítsa a föld szelídeit.

A haragodtól sújtott ember is magasztal majd téged, *

és aki haragodtól megmenekült, téged ünnepel.

Amit fogadtok, adjátok meg Isteneteknek, az Úrnak; *

akik körülötte vagytok, áldozzatok a Félelmetesnek,

mert ő megtöri a fejedelmek büszkeségét, *

és rettenetes a föld királyaihoz.

Ant. Húsvét ünnepe előtt Jézus tudta, hogy elérkezett az ő órája, mivel szerette, mindvégig szerette övéit.

RÖVID OLVASMÁNY

2 Kor 4, 10-11

Testünkben folyton-folyvást viseljük Jézus szenvedését, hogy egyszer Jézus élete is megnyilvánuljon testünkön. Életünkben állandóan ki vagyunk téve a halálnak Jézusért, hogy majd Jézus élete is nyilvánvaló legyen testünkön.

Megkínozták, s ő alázattal elviselte,

Nem nyitotta ki a száját.

Könyörögjünk!

Mindenható, örök Isten, Üdvözítőnk példát adott nekünk az alázatosságra, amikor szent akaratodból emberi testet öltött, és vállalta a kereszthalált. Segíts jóságosan, hogy kínszenvedésének tanítását megértsük, és társai lehessünk feltámadásában. Aki él és uralkodik mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky