## 2024. április 29.

## Sienai Szent Katalin szűz és egyháztanító,
Európa társvédőszentje
ünnep

Sienában született 1347-ben. Már kisleányként a tökéletesebbre törekedett, és 15 éves korában belépett Szent Domonkos harmadik rendjébe. Az Isten és a felebarát iránti szeretettől égve, a városok közötti békét és egyetértést megerősítette, a pápa jogait és szabadságát védelmezte, és a vallásos élet megújulását mozdította elő. Bölcs tanítással és lelkiséggel teli műveit tollba mondta. Meghalt 1380. április 29-én, Rómában. VI. Pál pápa 1970. október 4-én egyháztanítói címmel díszítette fel.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Szent Katalin, kit fény övez,

Egyházunk éke, tégedet

szívből köszöntünk, éneket

zengünk s idézzük érdemed.

Hős erényekben gazdagon

híressé lettél te nagyon,

szerényen, példamutatón

kereszttel járva utadon.

Üdvöz légy, béke hírnöke,

csillagnak lát a nép szeme;

tedd, hogy e század szelleme

hit legyen, ne vadság heve!

A Lélek, Örök Felelet,

ő ihleti a nyelvedet,

s a Bölcsesség, amely vezet

minden harcodban győz veled.

Jézus jegyese, kérlelünk,

imáddal esdd ki, kérd nekünk:

Vele egészen egy legyünk,

míg majd honába érkezünk.

Atyánk, nagy Isten, szent Urunk,

Szűztől született Jézusunk

s Szentlélek: együtt hódolunk,

időtlenül magasztalunk! Ámen.

ZSOLTÁROZÁS

Tisztaságomat neked őrzöm, lámpámat fénylőn tartom; Jegyesem, eléd sietek. Alleluja.
122 (121). zsoltár
Jeruzsálem szent város
Ti Sion hegyéhez járultatok, az élő Isten városához, a mennyei Jeruzsálemhez (Zsid 12, 22).

Örvendeztem, amikor azt mondták nekem: *

„Az Úr házába fölmegyünk.”

Íme, már itt is áll a lábunk *

kapuidban, ó, Jeruzsálem.

Jeruzsálem jól megépült város, *

részei szépen egybeillenek.

Oda járnak föl a törzsek, az Úr népének törzsei, †

Izrael törvénye szerint, *

hogy ott az Úr nevének áldást mondjanak.

Mert ott állnak az ítélőszékek, *

Dávid házának székei.

Jeruzsálemre békét esdjetek! *

Béke legyen azzal, aki szeret téged!

Békesség lakozzék falaid között, *

és biztonság bástyáid tövében.

Testvéreim és barátaim miatt így könyörgök: *

„Békesség teveled!”

Istenünk és Urunk háza miatt *

áldást kívánok neked.

Tisztaságomat neked őrzöm, lámpámat fénylőn tartom; Jegyesem, eléd sietek. Alleluja.
Boldogok a tiszta szívűek, mert meglátják az Istent. Alleluja.
127 (126). zsoltár
Az Úr nélkül hiábavaló a munka
Isten épülete vagytok (1 Kor 3, 9).

Hogyha az Úr nem építi a házat, *

hasztalan fárad az építő.

Hogyha az Úr nem őrzi a várost, *

őrzője hasztalan virraszt.

Hiába keltek hajnal előtt, s feküsztök későn, †

hiába esztek verejtékes kenyeret: *

pihentében is megáldja az Úr, akit szeret.

Az Úr ajándéka a gyermek, *

az anyaméh drága gyümölcse.

Mint nyílvesszők a harcos kezében, *

erejük teljében a fiak olyanok.

Boldog, aki velük fegyverkezve indul a harcba; *

amikor ellenségeivel pörbe száll, meg nem szégyenül.

Boldogok a tiszta szívűek, mert meglátják az Istent. Alleluja.
Elhatározásom szilárd, mert az Úr az alapja. Alleluja.
Kantikum – Ef 1, 3-10
A megváltó Isten

Áldott legyen az Isten, Urunk, Jézus Krisztus Atyja, *

aki Krisztusban minden mennyei, lelki áldással megáldott minket.

Benne választott ki a világ teremtése előtt, *

hogy szentek és feddhetetlenek legyünk előtte.

Szeretetből eleve arra rendelt bennünket, †

hogy Jézus Krisztus által gyermekei legyünk *

akaratának tetszése szerint,

és magasztaljuk fölséges kegyelmét, *

amellyel megajándékozott minket szeretett Fiában.

Benne nyertük el vére által a megváltást, *

bűneink bocsánatát,

kegyelme bőségének arányában, †

amelyet gazdagon árasztott reánk *

minden bölcsességgel és okossággal.

Tudtunkra adta jóságos tetszése szerint *

akaratának titkos végzését:

Elhatározta ugyanis, *

hogy amikor eljön az idők teljessége,

Krisztusban mint főben újra egyesít mindent, *

ami van a mennyben és a földön.

Elhatározásom szilárd, mert az Úr az alapja. Alleluja.

RÖVID OLVASMÁNY

1 Kor 7, 32. 34

A nőtlennek arra van gondja, ami az Úré: hogyan járjon az Úr kedvében. A nem házas asszony és a szűz arra gondol, ami az Úré, hogy testben és lélekben szent legyen.

RÖVID VÁLASZOS ÉNEK

A szüzek a Király elé indulnak. Hangos örömujjongás között. * Alleluja, alleluja. A szüzek.

Bevonulnak a Király templomába. * Alleluja, alleluja. Dicsőség az Atyának. A szüzek.

EVANGÉLIUMI KANTIKUM

Magnificat-ant. Katalin mindig és mindenütt Istent kereste, meg is találta, és együtt élt vele a szív boldogságában és a szeretet egységében, alleluja.

FOHÁSZOK

Jézus Krisztus dicsérte a mennyek országáért vállalt szüzességet. Kérjük tehát ünneplő lélekkel, és mondjuk:

Jézus, szüzek Királya, hallgass meg minket!

Krisztus Urunk, te egyedül magadnak, mint az egyetlen Jegyesnek őrizted meg tiszta szűzként Egyházadat,

tedd azt szeplőtelenné és szentté!

Krisztus Urunk, a szent szüzek égő lámpákkal vonultak eléd,

ne engedd, hogy neked szentelt szolgálóid mécseséből kifogyjon a hűség olaja!

Urunk, Egyházad, mint tiszta szűz, minden időben megőrizte sértetlenül és tisztán a neked fogadott hűséget,

add meg minden kereszténynek a hit tisztaságát és épségét!

Te megadtad népednek, hogy N. szűz ünnepnapján örvendezzék;

engedd, hogy közbenjárását is mindig élvezhesse!

Te befogadtad menyegződre a szent szüzeket,

engedd be kegyesen égi lakomádra a megholtakat!

Mi Atyánk.

KÖNYÖRGÉS

Istenünk, te Sienai Szent Katalin szívében fellobbantottad az istenszeretet tüzét, hogy szemlélje Krisztus Urunk szenvedését, és Egyházad szolgálatára szentelje életét. Közbenjárására add, hogy akik részesedünk Krisztus szenvedésében, mindörökre ujjongjunk dicsősége kinyilvánulásakor. Aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky