## 2024. március 30.

## NAGYSZOMBAT

Délelőtt

Istenem, jöjj segítségemre!

Uram, segíts meg engem!

Dicsőség az Atyának. Miképpen.

HIMNUSZ

Akit a halálból haláloddal éltetsz,

mentsd meg, Uram, mentsd meg nemes teremtményed!

Akit megjelöltél orcád szent fényével,

ne engedd, hogy vesszen sátánkelepcével!

Akiket fogságból te tettél raboddá,

oldozd fel a bűntől, szabadítsd szabaddá!

Kik saját vérednél többet értek neked,

veled lehessenek, téged dicsérjenek! Ámen.

ZSOLTÁROZÁS

Ant. Hiszem, hogy meglátom az Úr javait az élők országában.
27 (26). zsoltár
Bizalom a megpróbáltatások idején

Világosságom és üdvösségem az Isten, *

kitől félnék?

Életemnek az Úr az oltalma, *

kitől rettegnék?

Ha a gonoszok rám törnek, *

hogy felfalják testemet,

akkor ellenségeim és gyötrőim *

meginognak, és semmivé lesznek.

Egész tábort állíthatnak ellenem, *

nem fél a szívem.

Ádáz harcra kelhetnek ellenem, *

én akkor is remélek!

Csak egyet kérek az Úrtól, egy a vágyam: *

hogy az Úr házában lakjam életem

minden napján,

hogy élvezhessem az Úr édességét, *

és szemlélhessem szent templomát.

Mert sátrában rejt el engem a balsors idején, †

búvóhelyet ad hajlékának rejtekén, *

kősziklára állít engem.

Most már fölemelkedik a fejem *

ellenségeim fölé, akik körülvesznek.

Hajlékában dicsőítő áldozatot mutatok be, *

énekelek, és zsoltárt zengek az Úrnak.

Halld meg, Uram, hívó hangomat, *

könyörülj rajtam, és hallgass meg engem!

Szívem rólad mondta: †

„Keressétek az ő arcát!” *

A te arcodat keresem, Uram.

Ne rejtsd el előlem arcodat, *

ne fordulj el haragodban szolgádtól!

Segítségem te vagy, el ne taszíts, *

ne hagyj magamra, megmentő Istenem!

Még ha apám és anyám el is hagyna, *

az Úr akkor is magához ölel engem.

Ösvényedre taníts meg, Uram, *

ellenségeim miatt vezess igaz úton.

Ne szolgáltass ki engem azoknak, akik gyötörnek, †

mivel hamis tanúk lépnek föl ellenem, *

és olyanok, akik bosszút lihegnek.

De én hiszem, hogy meglátom az Úr javait *

az élők országában.

Hagyatkozz az Úrra, bátran cselekedj, *

szíved legyen erős, és bízzál az Úrban!

30 (29). zsoltár
Hálaadás a halálos veszedelemből való szabadulásért
Dicsőséges feltámadása után Krisztus hálát ad az Atyának (Cassiodorus).

Magasztallak, Uram, mert megmentettél, *

nem hagytad, hogy ujjongjanak rajtam ellenségeim.

Uram, Istenem, hozzád kiáltottam, *

és meggyógyítottál.

Kihoztál, Uram, a holtak országából, *

életben tartottál, nehogy sírba szálljak.

Zsoltárt zengjetek az Úrnak, ti, az ő szentjei, *

áldjátok szent emlékezetét,

mert csak egy pillanatig tart haragja, *

de jósága végigkísér életünkön.

Ha este betér hozzám a sírás, *

reggelre visszatér az ujjongás.

Így szóltam magamban bízva: *

„Sohasem fogok meginogni!”

Te, Uram, jó voltál hozzám, *

erős, magas hegyre állítottál.

De ha elrejtetted arcodat, *

én megrettentem.

Hozzád kiáltok, Uram, *

Istenemhez így könyörgök:

„Véremből mi hasznod lenne, *

hogyha sírba szállnék?

Dicsőíthet-e a por téged, *

magasztalhat-e hűségedért?

Hallgass meg, Uram, és könyörülj rajtam, *

te légy, Uram, segítségem!”

Gyászomat örömre fordítottad, *

széttépted szőrzsákomat, és örömbe öltöztettél,

hogy lelkem énekeljen, és ne hallgasson. *

Uram, én Istenem, téged áldalak örökké!

76 (75). zsoltár
Hálaadás győzelemért

Jól ismerik Istent Júda földjén, *

Izraelben nagy az ő neve.

Sálemben áll sátora, *

lakóhelye pedig Sionban.

Ott törte össze a tüzes nyilakat, *

pajzsot, kardot és harci eszközöket.

Csodálatos vagy, fényben állsz a zsákmányok hegyén, *

ahol kifosztották a szívükben gőgösöket,

mert álom nyomta el őket, *

a harcosok karja lehanyatlott.

Feddő szavadtól, Jákob Istene, *

megtorpantak a lovak és a harci szekerek.

Félelmetes vagy, ki állhat meg előtted, *

ha felgerjed haragod.

Döntésedet a mennyből hallatod; *

beleremeg és elnémul a föld,

amikor ítéletre fölkel az Isten, *

hogy megszabadítsa a föld szelídeit.

A haragodtól sújtott ember is magasztal majd téged, *

és aki haragodtól megmenekült, téged ünnepel.

Amit fogadtok, adjátok meg Isteneteknek, az Úrnak; *

akik körülötte vagytok, áldozzatok a Félelmetesnek,

mert ő megtöri a fejedelmek büszkeségét, *

és rettenetes a föld királyaihoz.

Ant. Hiszem, hogy meglátom az Úr javait az élők országában.

RÖVID OLVASMÁNY

1 Jn 1, 8-9

Ha azt állítjuk, hogy nincs bűnünk, saját magunkat vezetjük félre, és nincs meg bennünk az igazság. Ha megvalljuk bűneinket, akkor, mivel jó és igazságos, megbocsátja bűneinket, és minden gonoszságtól megtisztít minket.

Nem hagyod lelkemet a holtak honában,

És nem engeded, hogy pusztulást lásson szented.

Könyörögjünk!

Mindenható, örök Isten, egyszülött Fiad leszállt a föld mélyébe, de sírjából dicsőségesen feltámadt. Híveidet, akik a keresztségben vele együtt eltemetkeztek, vezesd el az örök életre az ő feltámadása által. Aki él és uralkodik mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky