## 2024. június 25.

## Kedd, évközi idő, 12. hét
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Fény alkotója, Istenünk,

örök verőfény, napvilág,

valódból csak fényt ismerünk,

nem ér fel hozzád vak homály.

Dereng az égnek alja már,

eloszlik minden éji árny,

kihunynak fent a csillagok,

amint a hajnal felragyog.

Ágyunkból frissen felkelünk,

s már zeng is hálaénekünk,

mert győzött álmos éjszakán

ismét a felkelő sugár.

Kérünk, Urunk, hogy testi vágy,

s e csalfa csábító világ

ne gyújtson szívünkben tüzet,

hamis varázs ne ejtse meg.

Haragtól ment legyen szavunk,

és torkos vágytól asztalunk,

ne vonzzon átkos kapzsiság,

sem tékozló rút léhaság.

Szilárd elmével, józanul,

testben tisztán, nem álnokul,

szolgálva híven, lelkesen

napunk Krisztussal töltsük el.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Uram, neked zsoltárt zengek, taníts meg a szeplőtelen útra.
101 (100). zsoltár
Az igazságos király hálaéneke
Ha szerettek engem, tartsátok meg parancsaimat (Jn 14, 15).

Jóságról és igazságról dalolok; *

Uram, neked szól énekem.

Az ártatlanság útján akarok járni, *

mikor jössz el hozzám?

Tiszta szívvel akarok élni *

házamnak belsejében.

Nem jár eszem hitvány dolgokon, †

a törvényszegőt megvetem, *

semmi közöm hozzá.

A gonosz szív távol legyen tőlem, *

a rosszakaratról tudni sem akarok.

Aki titkon embertársát gyalázza, *

azt én elnémítom.

A gőgös szemet és felfuvalkodott szívet *

nem bírom elviselni.

Szemem a hűségeseket keresi, †

azok laknak majd velem, *

csak szeplőtelen úton járó szolgálhat nekem.

Hajlékomban nem lakhat, aki álnokságot művel, *

a hazug ember szemem előtt meg nem állhat.

Földünk bűnöseit idejében elnémítom, *

és kiirtok minden gonosztevőt az Úr városából.

Uram, neked zsoltárt zengek, taníts meg a szeplőtelen útra.
Ne vond meg tőlünk irgalmadat, Urunk!
Kantikum – Dán 3, 26. 27. 29. 34-41
Azariás imája a tüzes kemencében
Tartsatok bűnbánatot, és térjetek meg, hogy bűneitek bocsánatot nyerjenek (ApCsel 3, 19).

Áldott vagy, Urunk, atyáink Istene, *

neved dicső és magasztalásra méltó mindörökké.

Te mindenben igazságos vagy, *

amit csak velünk tettél,

mert vétkeztünk, gonoszat tettünk, eltávoztunk tőled, *

bizony, súlyosan vétkeztünk.

Nevedre kérünk, ne vess el végleg minket, *

és ne semmisítsd meg szövetségedet!

Ne vond meg tőlünk irgalmadat, †

kedveltedért, Ábrahámért, *

szolgádért, Izsákért, és szentedért, Jákobért,

akikhez szóltál, és sok ivadékot ígértél nekik, †

annyit, mint égen a csillag, *

vagy mint föveny a tengerparton.

És most minden népnél kisebbek vagyunk, *

megaláztatásban van részünk az egész földön, bűneink miatt!

Ma fejedelmünk sincs nekünk, *

vezérünk, prófétánk, áldozatunk sincs már,

nincs étel-, ital- és hálaáldozat, *

nincs hely a zsengeáldozatok számára előtted, ahol irgalmadat megnyerhetnénk.

De fogadd el megtört szívünket és megalázott lelkünket; †

mintha kosok és bikák égőáldozata vagy ezernyi hízott bárány áldozata lenne, *

ma olyan legyen áldozatunk színed előtt!

Fogadd kedvesen, *

hiszen akik benned bíznak,

meg nem szégyenülnek!

És most teljes szívünkből követünk téged, *

félve tisztelünk, és keressük arcodat.

Ne vond meg tőlünk irgalmadat, Urunk!
Új éneket énekelek néked, Istenem.
144 (143). zsoltár, 1-10144
Győzelemért és békéért
Mindent elviselek abban, aki erőt ad (Fil 4, 13).

Áldott legyen az Úr, az én sziklaváram, †

ő tanította kezemet a harcra, *

és ujjaimat viadalra.

Irgalmasságom és erősségem ő nékem, *

menedékem és szabadulásom,

védőpajzsom, benne remélek, *

aki a népeket meghódoltatja előttem.

Uram, ki az ember, hogy törődöl vele, *

az emberfia, hogy gondolsz reá?

Hiszen olyan az ember, mint a szellő, *

napja pedig, mint a suhanó árnyék.

Uram, hajlítsd le egedet, és szállj alá, *

érintsd meg a hegyeket, hadd füstöljenek!

Lobogtasd villámod, és űzd szét ellenségeim, *

szórd rájuk nyilaid, és zavard meg őket!

Nyújtsd le kezed a magasból, *

szabadíts meg, ments ki a nagy vizekből,

az idegenek hatalmából, †

akiknek ajka hazugságot beszél, *

és jobb kezük hamisan esküszik.

Új éneket énekelek néked, Istenem, *

tízhúrú hárfán zsoltárt zengek neked.

A királyokat diadalra segíted, *

és szolgádat, Dávidot a gonosz kardtól megmented.

Új éneket énekelek néked, Istenem.

RÖVID OLVASMÁNY

Iz 55, 1

Ti szomjazók, gyertek a vizekre mind, és bár nincsen pénzetek, siessetek ide! Vegyetek ingyen gabonát, és egyetek; vegyetek pénz nélkül bort és tejet!

RÖVID VÁLASZOS ÉNEK

Tekints könyörgésemre, Uram, * Mert nagyon remélek igéidben. Tekints.

Téged szólít kiáltásom már hajnal előtt. * Mert nagyon remélek igéidben. Dicsőség az Atyának. Tekints.

EVANGÉLIUMI KANTIKUM

Benedictus-ant. Mindazok kezéből, akik gyűlölnek minket, szabadíts meg, Urunk!

FOHÁSZOK

Isten erősíti reményünket, amikor megadja nekünk az örömet, hogy e reggeli órában dicséretet mondhatunk neki. Ezért bizalommal kérjük:

Neved dicsőségére hallgass meg minket, Urunk!

Istenünk, Üdvözítőnk Atyja, fogadd köszönetünket

a tudásért és a halhatatlanságért, amit őáltala adtál nekünk!

Adj szívünkbe alázatot,

hogy Krisztus félelmében alázatosak legyünk egymás iránt!

Áraszd belénk Lelkedet,

hogy testvéri szeretetünkben ne legyen semmi alakoskodás!

Te meghagytad az embernek, hogy munkájával hódítsa meg a földet,

engedd, hogy munkánk a te dicsőségedre és testvéreink megszentelésére szolgáljon!

Mi Atyánk.

KÖNYÖRGÉS

Növeld bennünk, Istenünk, a beléd vetett hitet. Add, hogy tökéletes legyen ajkunkon dicséreted, és hozzon mindenkor mennyei gyümölcsöket. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky