## 2024. augusztus 13.

## Boldog XI. Ince pápa
emléknap

Az itáliai Comóban született 1611. május 19-én az Odescalchiak családjából. 1645-ben már bíboros volt. A szegények atyjaként ismerték Ferrarában, ahol legátusként működött. 1650-től novarai püspök lett. 1676-ban választották pápává. Kitűnt nagylelkűségével, jámborságával, tisztaságával, lelkiismeretességével, egyszerűségével. Hazánk török iga alóli felszabadításában sok érdeme volt. Buda visszafoglalásának napját Szent István királyunk tiszteletére az egész Egyházban ünneppé tette. Budavári szobrát 1936. október 6-án leplezték le. XII. Piusz pápa avatta boldoggá 1956. október 7-én.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Világ teremtő Istene,

földünk hatalmad vonta ki

a zúgó tengerár alól

s így meg nem rendül soha már.

Sarjat fakaszt, sok jó növényt

és viruló virágokat,

gyümölcsöt hoz bőségesen,

jóízű táplálékot ad.

Tisztítsa égi kegyelem

kiégett lelkünk sok sebét,

hogy tetteit könny mossa meg,

s törjön le átkos szenvedélyt.

Parancsaidhoz hű legyen,

a rosszban része ne legyen,

csak jóban lelje örömét

s ne lássa halál erejét.

Add meg, kegyelmes jó Atya,

Atyának egyszülött Fia,

és Szentlélek, Vigasztalónk:

egyetlen Úr, örök Király. Ámen.

ZSOLTÁROZÁS

Körülkarolja népét az Úr.
124. zsoltár
Isten védelmezi övéit
Béke legyen Isten igaz Izraelének! (Gal 6, 16)

Aki az Úrban bízik, akár a Sion-hegy, *

megmarad örökre rendületlenül.

Jeruzsálemet hegyek övezik, †

így karolja körül népét az Úr, *

most és mindörökké.

Nem maradhat a gonoszság uralma az igazak örökségén, *

nehogy az igaz is gonoszságra nyújtsa ki kezét.

Tégy jót, Uram, a jókkal *

és az igaz szívűekkel.

Aki pedig rossz útra hajlik, †

juttassa az Úr a gonosztevők sorsára. *

Békesség Izraelnek!

Körülkarolja népét az Úr.
Ha nem lesztek olyanok, mint a gyermekek, nem mentek be a mennyek országába.
131 (130). zsoltár
Gyermeki bizalom az Úrban
Tanuljatok tőlem, mert szelíd vagyok, és alázatos szívű (Mt 11, 29).

Uram, szívemben nincs nagyravágyás, *

szememben sincsen kérkedés.

Nem töröm magam nagy dolgok után, *

sem erőmet meghaladó feltűnő csodák után.

Csak a békességre és a csendre *

intettem a lelkemet.

Mint az anyja ölén nyugvó kisded, *

a lelkem bennem úgy pihen.

Bízzál, Izrael, az Úrban, *

mostantól fogva mindörökké!

Ha nem lesztek olyanok, mint a gyermekek, nem mentek be a mennyek országába.
Istenünk országává és papjaivá tettél minket, Urunk.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Istenünk országává és papjaivá tettél minket, Urunk.

RÖVID OLVASMÁNY

Róm 12, 9-12

Szeressetek tettetés nélkül, irtózzatok a rossztól, ragaszkodjatok a jóhoz. A testvéri szeretetben legyetek gyöngédek egymáshoz, a tiszteletadásban előzzétek meg egymást. A buzgóságban ne lankadjatok, legyetek tüzes lelkületűek: az Úrnak szolgáltok. A reményben legyetek derűsek, a nyomorúságban béketűrők, az imádságban állhatatosak.

RÖVID VÁLASZOS ÉNEK

Uram, * Igéd örökké megmarad. Uram.

Örökkévaló a te igazságod. * Igéd örökké megmarad. Dicsőség az Atyának. Uram.

EVANGÉLIUMI KANTIKUM

Magnificat-ant. Szívem ujjong Uramban, üdvözítő Istenemben.

FOHÁSZOK

Istenünk, rendelésedből a remény élteti népedet. Kiáltsuk ezért hangos örömmel:

Te vagy, Urunk, néped reménysége!

Hálát adunk neked, Urunk, mert Krisztusban végtelen gazdagok lettünk,

minden igében és minden tudásban.

Istenünk, kezedben van a hatalmasok szíve. Bölcsességed irányítsa az államok vezetőit a kormányzásban,

hogy a te forrásaidból merítsék elgondolásaikat, és tetszésed szerint munkálkodjanak!

Te adod meg a művészeknek, hogy tehetségükkel fényes ragyogásodat tükrözzék,

munkájuk által sugározz a világra reményt és örömet!

Te nem engeded, hogy nagyobb kísértés érjen, mint amilyent el tudunk viselni;

erősítsd a gyengéket, emeld fel az elesetteket!

Fiad által megígérted az embereknek, hogy az utolsó napon életre támadnak,

ne feledkezzél meg azokról, akik már kiköltöztek a testből!

Mi Atyánk.

KÖNYÖRGÉS

Istenünk, te Boldog XI. Ince pápát csodálatos lelkierővel ruháztad fel, hogy Egyházad szabadságát megvédje, és a keresztények erkölcseit üdvösen megújítsa. Közbenjárására add, hogy erősek legyünk a hitben, a gonosz lélek cselvetéseit legyőzzük, és elnyerjük tőled az örök jutalmat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky