## 2024. augusztus 28.

## Szent Ágoston püspök és egyháztanító
emléknap

Az afrikai Tagastében született 354-ben. Hányatott ifjúsága volt mind tudományos, mind pedig erkölcsi téren, mígnem Milánóban megtért, és 387-ben Szent Ambrus püspök megkeresztelte. Hazájába visszatérve aszketikus életet élt. 395-ben Hippó püspökévé választották. 34 éven keresztül hívei példaképe volt, beszédeivel és írásaival nevelte őket. Műveiben kora tévedései ellen küzdött, és az igaz hitet bölcsen világította meg. Meghalt 430. augusztus 28-án.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Csillagként fénylik e csodálatos pap,

egyháztanítónk, Szent Ágoston püspök,

gazdagon szórja hitünk tiszta fényét

szerte a földön.

Égi Sionnak nagynevű fiáért

adjunk ma hálát Isten irgalmáért,

ki őt csodásan bő kegyelmi fénnyel

fűzte magához.

Ő szent hitünket éber szemmel őrzi,

tévely hatalmát tőlünk messze űzi,

erkölcsi szennyet mos le igaz tannal,

nagy diadallal.

Ágoston, népnek kegyes oktatója,

papságunk tükre, szerzetesrend atyja,

hogy ránk ma kedvvel nézzen Isten arca,

kérd te is értünk!

Áldás, dicsőség a Szentháromságnak,

hogy titkát ésszel, szívvel is kutattad,

mert lélek mélyén s fent a csillagokban

képe jelen van. Ámen.

ZSOLTÁROZÁS

Világosságom és üdvösségem az Isten, kitől félnék? †
27 (26). zsoltár
Bizalom a megpróbáltatások idején
I.
Nézd, ez az Isten hajléka az emberek között! (Jel 21, 3)

Világosságom és üdvösségem az Isten, *

kitől félnék?

† Életemnek az Úr az oltalma, *

kitől rettegnék?

Ha a gonoszok rám törnek, *

hogy felfalják testemet,

akkor ellenségeim és gyötrőim *

meginognak, és semmivé lesznek.

Egész tábort állíthatnak ellenem, *

nem fél a szívem.

Ádáz harcra kelhetnek ellenem, *

én akkor is remélek!

Csak egyet kérek az Úrtól, egy a vágyam: *

hogy az Úr házában lakjam életem

minden napján,

hogy élvezhessem az Úr édességét, *

és szemlélhessem szent templomát.

Mert sátrában rejt el engem a balsors idején, †

búvóhelyet ad hajlékának rejtekén, *

kősziklára állít engem.

Most már fölemelkedik a fejem *

ellenségeim fölé, akik körülvesznek.

Hajlékában dicsőítő áldozatot mutatok be, *

énekelek, és zsoltárt zengek az Úrnak.

Világosságom és üdvösségem az Isten, kitől félnék?
A te arcodat keresem, Uram; ne fordulj el tőlem!
II.
Néhányan felálltak, és hamis tanúságot tettek Jézus ellen (Mk 14, 57).

Halld meg, Uram, hívó hangomat, *

könyörülj rajtam, és hallgass meg engem!

Szívem rólad mondta: †

„Keressétek az ő arcát!” *

A te arcodat keresem, Uram.

Ne rejtsd el előlem arcodat, *

ne fordulj el haragodban szolgádtól!

Segítségem te vagy, el ne taszíts, *

ne hagyj magamra, megmentő Istenem!

Még ha apám és anyám el is hagyna, *

az Úr akkor is magához ölel engem.

Ösvényedre taníts meg, Uram, *

ellenségeim miatt vezess igaz úton.

Ne szolgáltass ki engem azoknak, akik gyötörnek, †

mivel hamis tanúk lépnek föl ellenem, *

és olyanok, akik bosszút lihegnek.

De én hiszem, hogy meglátom az Úr javait *

az élők országában.

Hagyatkozz az Úrra, bátran cselekedj, *

szíved legyen erős, és bízzál az Úrban!

A te arcodat keresem, Uram; ne fordulj el tőlem!
Ő az egész teremtés elsőszülöttje, övé az elsőség mindenben.
Kantikum – Kol 1, 12-20
Krisztus minden teremtmény elsőszülöttje, elsőszülött a halottak közül

Adjunk hálát az Atyaistennek, †

aki minket arra méltatott, *

hogy részünk legyen a szentek fényességében.

A sötétség hatalmából kiragadott minket, *

és helyet adott szeretett Fia országában.

Benne nyertük el vére által a megváltást, *

bűneink bocsánatát.

Ő a láthatatlan Isten képmása, *

az egész teremtés elsőszülöttje,

mert benne teremtetett minden †

a mennyben és a földön, *

minden látható és láthatatlan:

a trónusok és uralmak, *

a fejedelemségek és hatalmasságok.

Általa és érte teremtetett minden, †

ő előbb van mindennél, *

és benne áll fönn minden.

Ő a testnek, az Egyháznak a feje, †

ő a kezdet, elsőszülött a halottak közül, *

hogy övé legyen az elsőség mindenben.

Mert úgy tetszett az Atyának, †

hogy benne lakjék az egész teljesség, *

és általa békítsen ki magával mindent,

békességet szerezve a kereszten kiontott vére árán *

mindennek a földön és a mennyben.

Ő az egész teremtés elsőszülöttje, övé az elsőség mindenben.

RÖVID OLVASMÁNY

Jak 1, 22. 25

A tanítást váltsátok tettekre, ne csak hallgassátok, mert különben magatokat csaljátok meg. Aki figyelmesen tanulmányozza a szabadság tökéletes törvényét, és ki is tart mellette, aki nem feledékeny hallgatója, hanem tettekre váltója, az a maga útján boldogságot talál.

RÖVID VÁLASZOS ÉNEK

Szabadíts meg, Uram, * És könyörülj rajtam. Szabadíts.

Ne veszítsd el lelkem a gonoszokkal! * És könyörülj rajtam. Dicsőség az Atyának. Szabadíts.

EVANGÉLIUMI KANTIKUM

Magnificat-ant. Éppen olyan régi, mint örökkön új Szépség: későn gyulladt föl szereteted bennem. Hívtál, kiáltottál, és összetörted süketségemet.

FOHÁSZOK

Áldott legyen mindenben az Úr, mert végtelen szeretettel szereti választottait. Szálljon fel hozzá imádságunk:

Mutasd meg, Urunk, szereteted!

Emlékezzél meg, Urunk, Egyházadról,

őrizd meg minden bajtól és tedd tökéletessé a szeretetben!

Add, hogy megismerjék a nemzetek: egyedül te vagy az Isten,

és hozzánk elküldött Fiad, Jézus Krisztus!

Töltsd el minden jóval rokonainkat,

add nekik áldásodat és az örök életet!

Adj vigasztalást a munkában és a küzdelemben elfáradtaknak,

és védd meg azokat, akiket emberi méltóságukban sértenek!

Nyisd meg irgalmad kapuját azoknak, akiket ma elszólítasz a földi életből,

megengesztelődve bocsásd be őket országodba!

Mi Atyánk.

KÖNYÖRGÉS

Istenünk, újítsd meg Egyházadban azt a lelkületet, amellyel betöltötted Szent Ágoston püspök szívét, hogy mi is egyedül téged szomjazzunk és keressünk, igaz bölcsesség forrása és minden szeretet szerzője. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky