## 2024. június 26.

## Alexandriai Szent Cirill püspök és egyháztanító
tetszés szerinti emléknap

370-ben született. Szerzetesi életet élt. Pappá szentelése után segítőtársa volt nagybátyjának, Alexandria püspökének, akinek utóda is lett 412-ben. Nestorius tanítása ellen hősiesen küzdött, az efezusi zsinaton vezérszerepet játszott. Sokat írt a katolikus hit kifejtésére és védelmére. Meghalt 444. június 27-én, Alexandriában.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

A nap lenyugszik csendesen;

hegyet, mezőt és sík vizet

borzongva itt hagy, s visszaint,

hogy holnap újra felragyog.

Ámulva néz a föld fia,

hogy Alkotónk, ily gondosan

kiszabtál törvényt és időt,

hogyan kövesse árny a fényt.

És míg sötétség leple hull

az égre, mely csendben pihen,

a munka láza elcsitul,

a fáradt szív békét keres.

Igédnek fénye boldogít,

reményben, hitben gazdagít;

Atyánk, időtlen fényed ő,

dicsőségednek sugara.

Nap ő, amelynek kelte nincs,

és nincs nyugvása, alkonya,

az ő fényében jár a föld,

s örökké zengi őt az ég.

Urunk, egykor majd minket is

ragyogjon át e tiszta fény,

s Fiaddal, Szentlélekkel is

zengjünk nevednek éneket. Ámen.

ZSOLTÁROZÁS

Nem győzöm csodálni tudásodat, Uram!
139 (138). zsoltár, 1-18. 23-24
Mindent lát az Úr
Vajon ki látta az Úr gondolatait, s tanácsot ki adott neki? (Róm 11, 34)
I.

Uram, te megvizsgálsz, és jól ismersz engem, *

tudod, ha leülök vagy ha fölkelek.

Messziről ismered gondolataimat, *

szemmel tartod jártomat-keltemet.

Jól látod minden utamat, †

hiszen szavam még el sem éri nyelvemet, *

íme, te már jól ismered, Uram.

Minden oldalról körülfogtál, *

és kezedet rajtam nyugtatod.

Csodálatos ezt tudnom, *

oly magasztos, hogy fel sem foghatom.

Lelked elől ugyan hová mehetnék? *

Színed elől hová futhatnék?

Ha fölszállnék az égbe, te ott vagy, *

ha a holtak hazájában pihennék, ott is jelen vagy.

Ha felölteném a hajnal szárnyait, *

és a tenger túlsó végén laknék,

oda is a te kezed vezetne, *

és jobbod tartana engem.

Ha azt mondom: „Sötétség rejtsen el, *

és boruljon éjbe körülöttem a fény!”,

neked a sötétség akkor sem lesz sötét, †

s az éj világos, akár a nappal, *

sötétség és világosság neked ugyanaz.

Nem győzöm csodálni tudásodat, Uram!
Én, az Úr, aki a szíveket vizsgálom, és próbának vetem alá a veséket, megfizetek kinek-kinek életmódja szerint.
II.

Egész bensőmet te alkottad, *

anyám méhében te szőttél egybe engem.

Magasztallak, hogy oly csodásan alkottál; †

csodálatos minden műved, *

lelkem jól tudja ezt.

Csontjaim nem voltak rejtve előtted, †

amikor létrejöttem a rejtek ölén, *

és megformáltál az anyaföld mélyében.

Alaktalan voltam még, *

de szemeid már láttak engem,

és könyvedben írva állt minden napom: *

meghatároztad, mielőtt egy is felvirradt volna közülük.

Gondolataid, Uram, mily mélységesek, *

és gazdagságuk mily mérhetetlen!

Ha megszámlálnám, több lenne, mint a homokszem, *

és ha végére érnék, még akkor is veled volnék.

Vizsgálj meg, Istenem, ismerd meg szívemet, *

próbálj meg, és ismerd meg gondolataimat.

Nézd meg, nem járok-e téves úton, *

és vezess az örökkévalóság útján.

Én, az Úr, aki a szíveket vizsgálom, és próbának vetem alá a veséket, megfizetek kinek-kinek életmódja szerint.
Benne teremtetett minden, és benne áll fönn minden.
Kantikum – Kol 1, 12-20
Krisztus minden teremtmény elsőszülöttje, elsőszülött a halottak közül

Adjunk hálát az Atyaistennek, †

aki minket arra méltatott, *

hogy részünk legyen a szentek fényességében.

A sötétség hatalmából kiragadott minket, *

és helyet adott szeretett Fia országában.

Benne nyertük el vére által a megváltást, *

bűneink bocsánatát.

Ő a láthatatlan Isten képmása, *

az egész teremtés elsőszülöttje,

mert benne teremtetett minden †

a mennyben és a földön, *

minden látható és láthatatlan:

a trónusok és uralmak, *

a fejedelemségek és hatalmasságok.

Általa és érte teremtetett minden, †

ő előbb van mindennél, *

és benne áll fönn minden.

Ő a testnek, az Egyháznak a feje, †

ő a kezdet, elsőszülött a halottak közül, *

hogy övé legyen az elsőség mindenben.

Mert úgy tetszett az Atyának, †

hogy benne lakjék az egész teljesség, *

és általa békítsen ki magával mindent,

békességet szerezve a kereszten kiontott vére árán *

mindennek a földön és a mennyben.

Benne teremtetett minden, és benne áll fönn minden.

RÖVID OLVASMÁNY

1 Jn 2, 3-6

Abból tudjuk meg, hogy megismertük Krisztust, ha megtartjuk a parancsait. Aki azt mondja: „ismerem”, de a parancsait nem tartja meg, az hazudik, és nincs meg benne az igazság. De aki megtartja tanítását, abban az Isten szeretete valóban tökéletes. Innen tudjuk meg, hogy benne vagyunk. Aki azt állítja, hogy benne él, annak úgy kell élnie, ahogyan ő élt.

RÖVID VÁLASZOS ÉNEK

Óvj engem, Uram, * Mint szemed fényét. Óvj.

Szárnyad árnyékában védj meg engem! * Mint szemed fényét. Dicsőség az Atyának. Óvj.

EVANGÉLIUMI KANTIKUM

Magnificat-ant. Istenünk, művelj hatalmas dolgokat karoddal: szórd szét a kevély szívűeket és magasztald fel az alázatosakat!

FOHÁSZOK

Örök Atyánknak, akinek irgalma népe iránt magasabb az egeknél, mondjuk ujjongó szívvel:

Örvendezzenek, Urunk, mindazok, akik benned bíznak!

Urunk, te nem azért küldted Fiadat, hogy elítélje a világot, hanem hogy üdvözüljön általa a világ,

add, hogy dicsőséges halála bennünk bőséges termést hozzon!

Te a papokat, Krisztus szolgáit, szent titkaid gondnokaivá tetted,

adj nekik hűséges szívet, tudást és szeretetet!

Add, hogy azok, akiket önmegtartóztató életre hívtál az égi hazáért,

rendíthetetlen hűséggel kövessék Fiadat!

Te teremtetted az embert kezdettől fogva férfinak és nőnek,

őrizz meg minden családot őszinte szeretetben!

Krisztus áldozatával eltörölted az emberek bűnét,

add meg minden meghalt testvérünknek bűnei bocsánatát!

Mi Atyánk.

KÖNYÖRGÉS

Istenünk, te Alexandriai Szent Cirillt a Boldogságos Szűz Mária istenanyai méltóságának legyőzhetetlen védelmezőjévé tetted. Add meg nekünk, akik Szűz Máriát valóban Isten Anyjának valljuk, hogy eljussunk az üdvösségre Fiadnak, Krisztusnak megtestesülése által. Aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky