## 2024. szeptember 14.

## A Szent Kereszt felmagasztalása
ünnep

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt,

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A győzelemnek ünnepén,

növeld a jók kegyelmeit,

és oldd a bűnös vétkeit.

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

ZSOLTÁROZÁS

Ó, mily mérhetetlen szeretet: A Fán, ahol meghalt az Élet, ott halt meg a halál!
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Ó, mily mérhetetlen szeretet: A Fán, ahol meghalt az Élet, ott halt meg a halál!
Szent kereszted előtt hódolunk, Urunk, és dicsőséges szenvedésedre emlékezünk; irgalmazz nekünk, hiszen szenvedtél értünk!
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Szent kereszted előtt hódolunk, Urunk, és dicsőséges szenvedésedre emlékezünk; irgalmazz nekünk, hiszen szenvedtél értünk!
Imádunk téged, Krisztus, és áldunk téged, mert szent kereszted által megváltottad a világot.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Imádunk téged, Krisztus, és áldunk téged, mert szent kereszted által megváltottad a világot.

RÖVID OLVASMÁNY

1 Kor 1, 23-24

A megfeszített Krisztust hirdetjük. Ő a zsidóknak ugyan botrány, a pogányoknak meg balgaság, a meghívottaknak azonban, akár zsidók, akár görögök: Krisztus Isten ereje és Isten bölcsessége.

RÖVID VÁLASZOS ÉNEK

Ó, dicsőséges szent kereszt, * Rajtad győzött az angyalok Királya! Ó, dicsőséges.

És vérével megmosta sebeinket. * Rajtad győzött az angyalok Királya! Dicsőség az Atyának. Ó, dicsőséges.

EVANGÉLIUMI KANTIKUM

Magnificat-ant. Ó, győzelmes szent kereszt és csodálatos jel, a mennyei hazában tégy győzelmed részeseivé!

FOHÁSZOK

Kérjük bizalommal Megváltónkat, aki a kereszten váltott meg minket:

Szent kereszted által végy fel országodba!

Krisztus, te kiüresítetted önmagadat, felvetted a szolga alakját, és hasonlóvá lettél az emberekhez,

engedd, hogy Egyházad tagjai kövessék alázatosságodat!

Krisztus, te megaláztad magad, engedelmes lettél a halálig, mégpedig a kereszthalálig,

adj szolgáidnak engedelmes szívet és türelmet!

Krisztus, akit Isten felmagasztalt, és olyan nevet kaptál, amely fölségesebb minden névnél;

engedd, hogy híveid mindvégig állhatatosak maradjanak!

Krisztus, nevedre minden térd meghajol a mennyben, a földön és az alvilágban;

önts szeretetet az emberekbe, hogy békés szívvel imádjanak téged!

Krisztus, téged Úrnak hirdet minden nyelv az Atyaisten dicsőségére,

fogadd be elhunyt testvéreinket az örök boldogság honába!

Mi Atyánk.

KÖNYÖRGÉS

Istenünk, te azt akartad, hogy egyszülött Fiad a kereszten váltsa meg az emberiséget. Add, hogy mi, akik megismertük szeretetének titkát itt a földön, elnyerjük az üdvösséget a mennyben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky