## 2024. november 2.

## HALOTTAK NAPJA

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Krisztus, remény és irgalom,

te: Élet és Feltámadás!

Hozzád eseng szívünk, szavunk,

ha szólít a kemény halál.

A kínhalál gyötrelmeit

mind végigszenvedted te is,

s fejed lehajtva csendesen

Atyádnak adtad lelkedet.

Meghalni nem hagysz egyedül,

magadhoz vonsz, jó Pásztorunk:

együtt veled szenvedhetünk,

s Atyánk ölén veled halunk.

Kitárod áldott két karod,

s átvert szívedbe foglalod,

kiket halálos ágyukon

betegség, fájdalom gyötör.

A mennyet feltártad nekünk

lerontva poklok ajtaját:

most fájdalmunkban felemelj,

végső óránkon üdvözíts!

Egy meghalt férfi:

Elhunyt testvérünk, jó Urunk,

ki testben békén megpihent,

éljen már nálad boldogan,

s örökre áldja szent neved! Ámen.

Egy meghalt nő:

Elhunyt nővérünk, jó Urunk,

ki testben békén megpihent,

éljen már nálad boldogan,

s örökre áldja szent neved! Ámen.

Több meghalt:

Urunk, elhunyt testvéreink,

kik megpihentek csendesen,

boldog fényedben éljenek,

s örökre áldják szent neved! Ámen.

ZSOLTÁROZÁS

Megtört csontjaim örvendezzenek az Úrnak!
51 (50). zsoltár
Könyörülj rajtam, Istenem!
Újuljatok meg lélekben és érzületben, s öltsétek magatokra az új embert! (Ef 4, 23-24)

Könyörülj rajtam, Istenem, *

szerető jóságod szerint,

és minthogy mérhetetlen a te irgalmad, *

gonoszságomat töröld le rólam!

Mosd le bűnömet teljesen, *

és vétkemtől tisztíts meg engem!

Gonoszságomat belátom, *

bűnöm előttem lebeg szüntelen.

Egyedül csak ellened vétkeztem, *

ami színed előtt gonosz, olyat tettem.

Te feddhetetlen vagy döntéseidben, *

és igazságos, amikor ítélsz.

Íme, én bűnben születtem, *

anyám már vétekben fogant engem.

Te pedig a szívben élő hűséget kedveled, *

és kinyilatkoztattad nekem bölcsességed titkait.

Hints meg izsóppal, és tiszta leszek, *

moss meg, és fehérebb leszek, mint a hó!

Add, hogy vidámságot és örömet halljak, *

hadd örvendezzenek megtört csontjaim!

Fordítsd el bűneimtől arcodat, *

és töröld el minden vétkem.

Tiszta szívet teremts bennem, Istenem, *

új és erős lelket önts belém!

Ne taszíts el színed elől, *

és szent lelkedet ne vond meg tőlem!

Add meg újra az üdvösség örömét, *

a készséges lelkületet erősítsd bennem!

A vétkeseknek megmutatom utadat, *

és a bűnösök hozzád térnek.

Ments meg a vérontástól, Isten, szabadító Istenem, *

igazságosságodat ujjongva hirdeti nyelvem.

Nyisd meg, Uram, ajkamat, *

hogy dicséretedet hirdesse szavam!

Hiszen te a véres áldozatot nem kedveled, *

s ha égőáldozatot hoznék, nem vennéd szívesen.

Isten előtt kedves áldozat a megtört lélek, *

te nem veted meg a töredelmes és alázatos szívet.

Jóságodban, Uram, tégy jót Sionnal, *

építsd fel újra Jeruzsálem falait!

Akkor majd neked tetsző áldozatot hoznak eléd, *

és oltárodon fiatal tulkokat áldoznak.

Megtört csontjaim örvendezzenek az Úrnak!
A pokol hatalmától mentsd meg, Uram, lelkemet!
Kantikum – Iz 38, 10-14. 17-20
A halálos beteg szorongása és a meggyógyult öröme
Én vagyok az élő: meghaltam, … de most már nálam van a halál kulcsa (Jel 1, 17-18).

Így szóltam: „Már életem napjainak közepén *

indulnom kell az alvilág kapui felé.”

Kutattam, életemből mennyi van még hátra; *

azt mondtam: „Nem látom meg az Urat az élők földjén,

és nem látok többé embert *

a föld lakói közül.”

Sátramat lebontják, elveszik tőlem, *

mint ahogy lebontják sátrukat a pásztorok.

Életem fonalát mintha takács vágta volna el, †

alig kezdődött szövése, máris megszakadt; *

reggeltől estig végzel velem.

Virradatig reménykedtem; †

mintha oroszlán marcangolná minden csontomat; *

reggeltől estig végzel velem.

Mint a fecskefióka, úgy csipogok, *

sírva nyögök, mint a gerle.

Szemem elbágyad egészen, *

s közben a magasba tekintek.

Te azonban kimentettél, hogy el ne vesszek, *

és hátad mögé dobtad minden bűnömet.

Mert nem az alvilág dicsőít téged, †

és a halál sem magasztal; *

akik a sírba hulltak, hűségedben nem remélnek többé.

Csak az élő, csak az élő dicsér, mint ma én is; *

hűségedet az apák hirdessék fiaiknak.

Uram, szabadíts meg, †

hogy énekelhessük dalaidat *

életünk minden napján az Úr házában.

A pokol hatalmától mentsd meg, Uram, lelkemet!
Az Urat dicsérem, amíg élek.
146 (145). zsoltár
Az Úrban bízók boldogsága
Dicsőítsük Istent életünkben, azaz erkölcseinkben (Arnobius).

Dicsérd, lelkem, az Urat; †

az Urat dicsérem, amíg élek, *

zsoltárt zengek Istenemnek, amíg csak leszek!

Fejedelmekben ne bízzatok, †

de más emberfiában sem, *

mert nem tud segíteni.

Lelke elszáll, és visszatér a porba, *

és még aznap megsemmisül minden terve.

De boldog, akinek segítője Jákob Istene, *

és akinek Istenben, az Úrban van reménye.

Ő alkotta az eget és a földet, *

a tengert és mindazt, ami benne él.

Hűségét megőrzi mindörökre, †

megvédi az elnyomottnak jogát, *

az éhezőnek ő ad kenyeret.

Kiszabadítja az Úr a foglyokat, *

az Úr megnyitja a vakok szemét.

Az Úr fölemeli azt, aki elesett, *

az Úr szereti az igaz embert.

A jövevényt megvédi az Úr, †

támogatja az árvát és az özvegyet, *

de elpusztítja a gonoszok útját.

Uralkodik az Úr örökké, *

a te Istened, ó, Sion, nemzedékről nemzedékre.

Az Urat dicsérem, amíg élek.

RÖVID OLVASMÁNY

1 Tessz 4, 14

Ha Jézus, mint ahogy hisszük, meghalt és feltámadt, akkor Isten vele együtt feltámasztja azokat is, akik Jézusban hunytak el.

RÖVID VÁLASZOS ÉNEK

Magasztallak, Uram, * Mert megmentettél. Magasztallak.

Gyászomat örömre fordítottad. * Mert megmentettél. Dicsőség az Atyának. Magasztallak.

EVANGÉLIUMI KANTIKUM

Benedictus-ant. Én vagyok a feltámadás és az élet. Aki hisz bennem, még ha meghal is, élni fog. Az, aki úgy él, hogy hisz bennem, nem hal meg örökre.

FOHÁSZOK

Könyörögjünk Istenhez, mindenható Atyánkhoz, aki Jézus Krisztust feltámasztotta a halálból, sőt a mi halandó testünket is életre kelti egykor, és kérjük:

Urunk, adj nekünk életet Krisztusban!

Szent Atyánk, a keresztség által Fiad halálának és feltámadásának részesei lettünk, segíts az új élet útján járnunk,

hogy ha meghalunk is, mindig éljünk Krisztussal!

Gondviselő Atyánk, te mennyből alászállott élő kenyeret adtál nekünk, hogy azt mindig tiszta lélekkel vegyük magunkhoz,

add meg nekünk az örök életet, és támassz fel minket az utolsó napon!

Urunk, te angyalt küldtél, hogy megerősítse Fiadat a halálküzdelemben,

halálunk óráján minket is vigasztalj boldog reménységgel!

Te a három ifjút kimentetted a tüzes kemencéből

szabadítsd meg elhunyt testvéreink lelkét a büntetéstől, amelyet bűneikért szenvednek!

Élők és holtak Istene, te Jézust feltámasztottad a halálból,

támaszd fel meghalt testvéreinket, és vezess el minket velük együtt az örök dicsőségbe!

Mi Atyánk.

KÖNYÖRGÉS

Mennyei Atyánk, hallgasd meg jóságosan imádságunkat, amikor húsvéti hittel valljuk, hogy szent Fiad a halálból életre támadt. Kérünk, erősítsd bennünk azt a reménységet, hogy elhunyt híveidnek is megadod a boldog feltámadást. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky