## 2024. március 19.

## SZENT JÓZSEF, A BOLDOGSÁGOS SZŰZ MÁRIA JEGYESE
főünnep

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen.

HIMNUSZ

Égnek ékesség, minekünk reménység

s biztonság, József, s a világnak oszlop,

kérünk, hallgass ránk, amikor dicsérünk

boldog örömmel.

Mint Dávid sarját, Urad és Teremtőd

egy Szűzhöz rendelt jegyesül, s hogy üdvünk

szolgáld, téged tett nevelőatyának

szent Fia mellé.

Istálló almán te az Üdvözítőt,

azt, kinek jöttét a próféták zengték,

nézed, s elsőként az Anyával együtt

hittel imádod.

A királyoknak Ura és Királya,

aki csak bólint, s remeg a pokolhad,

mégis rád hallgat, s teutánad indul

szófogadóan.

Szentháromságnak örökös dicséret,

ily méltósággal hogy téged kitüntet!

Adjon éretted minekünk is boldog

égi jutalmat! Ámen.

ZSOLTÁROZÁS

A pásztorok gyorsan útra keltek, és megtalálták Máriát, Józsefet és a jászolban fekvő Gyermeket.
63 (62). zsoltár, 2-9
Az Istenre szomjas lélek
Az keresi virrasztva Istent, aki a sötétség cselekedeteit elveti magától.

Isten, te vagy az én Istenem, *

virrasztva kereslek.

Terád szomjas a lelkem, testem utánad eped, *

mint a puszta kiaszott földje.

Szentélyedben hadd jelenjek meg előtted, *

hogy lássam hatalmad és dicsőséged.

Mert irgalmad többet ér, mint az élet, *

hadd magasztaljon ezért ajkam!

Neked mondok áldást, amíg csak élek, *

a te nevedben tárom imára kezemet.

Mint dús lakomával, teljék be lelkem, *

ajkam ujjongjon, szám dicsőítsen téged.

Még fekvőhelyemen is rád gondolok, *

hajnalig rólad elmélkedem,

mivel védelmezőm lettél, *

és szárnyaid oltalmában örvendezem.

Lelkem szorosan átölel téged, *

és a jobbod szilárdan tart engem.

A pásztorok gyorsan útra keltek, és megtalálták Máriát, Józsefet és a jászolban fekvő Gyermeket.
József és Mária, Jézus anyja csodálkozott azon, amit a Gyermekről hallott; majd Simeon megáldotta őket.
Kantikum – Dán 3, 57-88. 56
Minden teremtmény dicsérje az Urat!
Dicsérjétek Istenünket, ti, összes szolgái! (Jel 19, 5)

Áldja az Urat az Úr minden műve, *

dicsérje és magasztalja örökkön-örökké!

Áldjátok az Urat, az Úr angyalai mindnyájan; *

áldjátok az Urat, ti, egek!

Áldjátok az Urat, ti, vizek az égbolt fölött; *

áldjátok az Urat, az Úr minden erői!

Áldjátok az Urat, nap és holdvilág; *

áldjátok az Urat, égi csillagok!

Áldjátok az Urat, záporeső és harmat; *

áldjátok az Urat, ti, viharok!

Áldjátok az Urat, tűz és forróság; *

áldjátok az Urat, hideg és hőség!

Áldjátok az Urat, dér és harmat; *

áldjátok az Urat, fagy és nagy hideg!

Áldjátok az Urat, jég és hóesés; *

áldjátok az Urat, éjek és nappalok!

Áldjátok az Urat, világosság és sötétség; *

áldjátok az Urat, villámok és fellegek!

Áldja az Urat a szárazföld; *

dicsérje és magasztalja örökké!

Áldjátok az Urat, hegyek és halmok; *

áldjátok az Urat mind, amik a földből sarjadtok!

Áldjátok az Urat, ti, források; *

áldjátok az Urat, folyamok és tengerek!

Áldjátok az Urat, tengeri lények, s minden, ami mozog a vízben; *

áldjátok az Urat, égi madarak!

Áldjátok az Urat, vadak és háziállatok; *

áldjátok az Urat, ti, emberek fiai!

Áldja az Urat Izrael, *

dicsérje és magasztalja örökké!

Áldjátok az Urat, ti, az Úr papjai; *

áldjátok az Urat, ti, az Úr szolgái!

Áldjátok az Urat, igaz szellemek és lelkek; *

áldjátok az Urat, szentek és alázatos szívűek!

Áldjátok az Urat, Hananja, Azarja és Misael, *

dicsérjétek és magasztaljátok örökké!

Áldjuk az Atyát és a Fiút a Szentlélekkel együtt; *

dicsérjük és magasztaljuk örökké!

Áldott vagy, Urunk, az égbolt fölött, *

dicséretre méltó, dicsőséges és magasztos örökké!

Ennek a kantikumnak a végén nem mondjuk: Dicsőség az Atyának.

József és Mária, Jézus anyja csodálkozott azon, amit a Gyermekről hallott; majd Simeon megáldotta őket.
József fölkelt, és még akkor éjszaka fogta a Gyermeket és anyját, és elmenekült Egyiptomba. Ott maradt Heródes haláláig.
149. zsoltár
A szentek ujjongása
Az Egyház fiai, Isten új népének fiai ujjongjanak királyukban: Krisztusban (Hesychius).

Új dalt énekeljetek az Úrnak, *

dicsérete zengjen hívei gyülekezetében.

Teremtőjének örvendjen Izrael, *

és Sion fiai királyuk miatt ujjongjanak.

Dicsérjék nevét körtánccal, *

kézidobbal s citerával zsoltárt zengjenek neki.

Mert népében kedvét találja az Úr, *

és a megalázottakat diadallal koszorúzza.

Örvendjenek dicsőségüknek a szentek, *

ujjongjanak nyugvóhelyükön.

Szájuk Istent dicsérje, *

és kétélű kard legyen a kezükben,

hogy a pogányokon bosszút álljanak, *

és a népeket megfenyítsék.

Királyaikat verjék béklyóba, *

és uraikat vasbilincsbe,

hogy végrehajtsák rajtuk az ítéletet, amint írva van: *

Ez lesz dicsősége összes szentjeinek!

József fölkelt, és még akkor éjszaka fogta a Gyermeket és anyját, és elmenekült Egyiptomba. Ott maradt Heródes haláláig.

RÖVID OLVASMÁNY

2 Sám 7, 28-29

Ó, Uram, Istenem, te Isten vagy, és a te szavad igazság. Magad tetted szolgádnak ezeket az ígéreteket. Azért legyen tetszésedre, és áldd meg szolgád házát, hogy örökre fennmaradjon előtted! Mert te szóltál, Uram, Istenem, és áldásodra szolgád háza örökké áldott lesz.

RÖVID VÁLASZOS ÉNEK

Házának urává tette őt * Az Úr. Házának.

És egész vagyonának intézőjévé. * Az Úr. Dicsőség az Atyának. Házának.

EVANGÉLIUMI KANTIKUM

Benedictus-ant. József Názáret városában telepedett le. Így teljesedett a próféták jövendölése Krisztusról: Názáretinek fogják hívni.

FOHÁSZOK

Istenünket, aki igazzá teszi az embert, könyörögve kérjük:

Urunk, add, hogy igazságodból éljünk!

Urunk, Istenünk, te hívtad meg az ősatyákat, hogy hitben és a szív tisztaságában járjanak előtted:

add, hogy nyomdokaikat követve evangéliumod szerint tökéletesek legyünk!

Kiválasztottad Józsefet, az igaz férfiút, hogy gondoskodjék Fiadról gyermek- és ifjúkorában;

engedd, hogy testvéreinkben Krisztus titokzatos Testét szolgáljuk!

Az emberekre bíztad a földet, hogy benépesítsék és uralmuk alá hajtsák:

taníts, hogy mindenkor odaadással dolgozzunk e világban a te dicsőségedre!

Mindenek Atyja, emlékezzél meg kezed műveiről,

és add meg mindenkinek becsületes munkája fejében az emberhez méltó életkörülményeket!

Mi Atyánk.

KÖNYÖRGÉS

Mindenható Istenünk, te Szent József hűséges gondviselésére bíztad megváltásunk kezdetének titkait. Add, kérünk, hogy Egyházad az ő közbenjáró segítségével szüntelenül folytassa és teljesítse az üdvösség szent művét. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky