## 2024. október 3.

## Boldog Bogdánffy Szilárd püspök és vértanú
tetszés szerinti emléknap
(A Nagyváradi Egyházmegyében)

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Már kél a fénynek csillaga:

esengve kérjük az Urat,

járjon ma mindenütt velünk,

ne rontsa ártás életünk.

Nyelvünket fogja fékre ma:

ne szóljon rút perek szava;

szemünket védőn óvja meg:

a hívságot ne lássa meg!

Lakjék szívünkben tisztaság,

távozzék minden dőreség;

a testnek dölyfét törje meg

étel- s italban hősi fék,

hogy majd a nap ha távozott,

s az óra újra éjt hozott,

lemondásunk szent éneke

legyen az Úr dicsérete.

Dicsérjük az örök Atyát,

dicsérjük egyszülött Fiát

s a Lelket, a Vigasztalót,

most és örök időkön át! Ámen.

ZSOLTÁROZÁS

Mutasd meg, hatalmadat, Urunk, és szabadíts meg minket!
80 (79). zsoltár
Látogasd meg szőlődet, Uram!
Jöjj el, Uram, Jézus! (Jel 22, 20)

Figyelj ránk, Izrael pásztora, *

aki nyájadként vezeted József népét.

Aki a kerubokon trónolsz, jelenj meg ragyogva *

Efraim, Benjamin és Manassze törzse előtt.

Mutasd meg hatalmadat, és jöjj, *

hogy megszabadíts minket.

Újíts meg minket, Istenünk, *

ragyogtasd ránk arcodat, és szabadok leszünk!

Urunk, mindenható Isten, *

meddig haragszol még néped imádsága ellenére?

Könnyek kenyerével táplálsz minket, *

és italul könnyeink árját adtad nekünk.

Szomszédaink előtt csúffá lettünk, *

ellenségeink gúnyolódnak rajtunk.

Újíts meg minket, mindenható Isten, *

ragyogtasd ránk arcodat, és szabadok leszünk!

Egyiptomból telepítetted át szőlődet, *

népeket űztél el, hogy elültethesd.

Helyét jól megtisztítottad, *

gyökeret vert, és betöltötte már a földet.

Beborítja árnyéka a hegyeket, *

ágai magasabbak a hatalmas cédrusoknál.

Indái a tengerig elértek, *

hajtásai meg a Folyamig.

Miért romboltad le kerítését, *

hogy akik arra járnak, mind leszüreteljék?

Elpusztította az erdei vadkan, *

és a magányos vad lelegelte.

Újíts meg minket, mindenható Isten, *

tekints le ránk, lásd, és látogasd meg ezt a szőlőt!

Védd meg, amit jobbod ültetett, *

és az emberfiát, akit magadhoz emeltél.

Tűzzel égetik és feldúlják, *

de arcod feddésétől elpusztulnak.

Jobbod embere fölé tárd ki kezedet, *

az emberfia fölé, akit magadhoz emeltél.

Nem hagyunk el többé, éltess még bennünket, *

és mi segítségül hívjuk nevedet.

Újíts meg minket, Urunk, mindenható Istenünk, *

ragyogtasd ránk arcodat, és szabadok leszünk!

Mutasd meg, hatalmadat, Urunk, és szabadíts meg minket!
Nagyszerű, amit az Úr cselekedett, híreszteljétek az egész földön!
Kantikum – Iz 12, 1-6
A megszabadított nép hálaéneke
Aki szomjazik, jöjjön hozzám, és igyék! (Jn 7, 37)

Hálát adok neked, Uram, mert megharagudtál ugyan reám, *

de elfordult haragod, és megvigasztaltál.

Íme, Isten az én szabadítóm, *

bizalom tölt el, és nem félek,

mert az Úr az én erőm és dicsőségem, *

ő lett nékem szabadulásom.

Víg örömmel merítetek vizet *

az üdvösség forrásaiból.

Így szóltok majd azon a napon: †

„Adjatok hálát az Úrnak, *

és magasztaljátok nevét!

Mondjátok el a népek közt tetteit, *

és hirdessétek, hogy az ő neve fölséges.

Zengjetek az Úrnak, mert nagyszerű,

amit cselekedett; *

híreszteljétek az egész földön.

Ujjongj, és mondj dicséretet, Sion népe, *

mert nagy közötted Izrael Szentje.”

Nagyszerű, amit az Úr cselekedett, híreszteljétek az egész földön!
Örvendjetek Istennek, a mi segítőnknek! †
81 (80). zsoltár
A szövetség ünnepélyes megújítása
Vigyázzatok, hogy ne legyen hitetlenségre hajló, gonosz a szívetek (Zsid 3, 12).

Örvendjetek Istennek, a mi segítőnknek, *

† ujjongjatok Jákob Istenének!

Csendüljön a zsoltár, hozzatok dobot, *

és lágy hangú hárfát citerával!

Fújjátok meg a harsonát újholdkor, *

és holdtöltekor, a mi nagy ünnepünkön!

Izraelben ez a törvény, *

ezt így rendelte Jákob Istene.

Ő hagyta meg ezt Józsefnek, *

amikor Egyiptom földjéről kivonult.

Beszédet hallottam, amit nem ismertem: †

„Válláról levettem a terhet, *

keze megszabadult a kosártól.

Gyötrelmedben segítségül hívtál, és megszabadítottalak, †

a vihar leple mögül meghallgattalak, *

próbára tettelek Meriba vizénél.

Népem, hallgass rám, hadd intselek, *

Izrael, bárcsak figyelnél szavamra:

Ne legyen soha más istened, *

ne imádj soha idegen istent!

Mert én vagyok a te Urad, Istened, †

aki kivezetett téged Egyiptomból, *

csak nyisd ki szádat, és én betöltöm.

De népem nem hallgatta meg szavamat, *

és nem figyelt rám Izrael.

Szívük keménységére hagytam őket, *

járjanak csak kedvteléseik szerint.

Bárcsak hallgatna rám népem, *

és Izrael követné utaimat,

ellenségeit hamarosan megaláznám, *

és gyötrőire emelném kezemet.

Akik gyűlölik az Urat, meghódolnának neki, *

és sorsuk örökké tartana.

Népemet pedig a búza legjavából táplálnám, *

és jóllakatnám őket mézzel a sziklából.”

Örvendjetek Istennek, a mi segítőnknek!

RÖVID OLVASMÁNY

Róm 14, 17-19

Az Isten országa nem eszem-iszom, hanem igazságosság, béke és öröm a Szentlélekben. Aki így szolgál Krisztusnak, az kedves Isten előtt és rokonszenves az embereknek. Ezért arra törekedjünk, ami a békességre és kölcsönös épülésünkre szolgál.

RÖVID VÁLASZOS ÉNEK

Hajnalig, Uram, * Rólad elmélkedem. Hajnalig.

Mivel védelmezőm lettél. * Rólad elmélkedem. Dicsőség az Atyának. Hajnalig.

EVANGÉLIUMI KANTIKUM

Benedictus-ant. Tanítsd népedet az üdvösség ismeretére, Uram, és bocsásd meg bűneinket!

FOHÁSZOK

Áldott legyen Istenünk, Atyánk; ő megoltalmazza gyermekeit és nem veti meg kéréseiket. Alázatos könyörgéssel kérjük őt valamennyien:

Adj világosságot szemünknek, Urunk!

Köszönjük, Urunk, hogy Fiad által elküldted nekünk a világosságot,

add, hogy egész nap bőven áradjon ránk az ő fényessége!

Urunk, a te bölcsességed vezessen a mai napon minket,

hogy megújult lélekkel járjunk-keljünk!

Add, hogy érted a kellemetlenségeket is erős lélekkel viseljük,

és mindig nagylelkűen szolgáljunk neked!

Irányítsd ma gondolatainkat, érzéseinket és cselekedeteinket,

hogy tanulékony lélekkel fogadjuk gondviselő intézkedéseidet!

Mi Atyánk.

KÖNYÖRGÉS

Mindenható, irgalmas Istenünk, te Szent N. vértanúnak erőt adtál, hogy bátor lélekkel kitartson a szenvedés gyötrelmei között. Dicsőséges vértanúságának napján kérünk, oltalmazz és segíts győzelemre minket az ellenség minden cselvetésével szemben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vagy:

Mindenható, örök Isten, te megadtad Szent N. vértanúnak, hogy mindhalálig küzdjön az igazságért. Közbenjárására segíts minket, hogy szeretettel és türelemmel viseljünk érted minden megpróbáltatást, és teljes erőnkből törekedjünk hozzád, mert egyedül te vagy számunkra az élet. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Húsvéti időben:

Istenünk, te a diadalmas vértanúság kegyelmét adtad Szent N. -nek; (-nak), hogy példája ragyogó fényként tündököljön Egyházadban. Add kegyelmedet, hogy amint ő követte Krisztust a keresztúton, nyomában járva mi is eljussunk az örök élet örömébe. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vagy:

Urunk, Istenünk, amikor hatalmadat és dicsőségedet magasztaljuk, emberi gyöngeségünk tudatában esedezve kérünk, legyen pártfogónk Szent N. vértanú, aki hűségesen követte szenvedésében a mi Urunkat, Jézus Krisztust, a te Fiadat. Aki veled él és uralkodik a Szentlélekkel egységben, Isten mindörökkön-örökké.

Vértanú szűz:

Istenünk, örömmel ünnepeljük a mai napon Szent N. szűz vértanúságának emlékezetét. Add, kérünk, hogy érdeme segítsen, lelki tisztasága és bátorsága pedig tündöklő példaképünk legyen és lelkesítsen minket. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vértanú asszony:

Istenünk, te rajtunk, gyönge embereken mutatod meg leginkább kegyelmed erejét. Szent N. dicsőséges vértanúságának napján kérjük közbenjárását: eszközölje ki nekünk, hogy győzni tudjunk, ahogyan neki erőt adtál a győzelemre. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky