## 2024. november 10.

## Évközi 32. vasárnap
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Sápad, eloszlik köde már az éjnek,

pirkad a hajnal, rózsaszínű fény kél;

forduljunk buzgón a világ Urához

hangos imánkkal,

hogy mindnyájunkon könyörüljön Isten,

aggodalmunkat szent keze elűzze,

s jó Atyánk lévén, tegye, hogy bejussunk

égi hazánkba.

Adja meg mindezt az isteni Fölség:

az Atyaisten s örök Egyszülöttje,

és a Szentlélek, akit áld az ének

mind e világon. Ámen.

ZSOLTÁROZÁS

Adjatok hálát az Úrnak, mert örökké szeret minket, alleluja.
118 (117). zsoltár
Az ujjongás és szabadulás éneke
Krisztus a kő, amelyet ti, az építők elvetettetek, mégis szegletkővé lett (ApCsel 4, 11).

Adjatok hálát az Úrnak, mert jó, *

mert örökké szeret minket.

Mondja Izrael háza: Jó az Úr, *

mert örökké szeret minket.

Mondja Áron papi háza is, *

hogy örökké szeret minket.

Hirdessék azok is, akik félik az Urat, *

hogy örökké szeret minket.

Az Úrhoz fohászkodtam a szenvedés idején, *

meghallgatott, és tágas útra vezetett.

Velem van az én Uram, Istenem, *

mitől féljek, ember mit árthat nekem?

Velem van az Úr, aki mindenben segítőm, *

és megláthatom, hogyan szégyenül meg ellenségem.

Jobb az Úrnál keresni oltalmat, *

mint emberekben bizakodni.

Jobb az Úrnál keresni oltalmat, *

mint hatalmasokban reménykedni.

Körülvettek mind a nemzetek, *

de az Úr nevében porba sújtom őket.

Szorongatnak minden oldalról, *

de az Úr nevében porba sújtom őket.

Körülvettek, mint a méhrajok, †

tüzük felém csapott, mint a rőzseláng, *

de az Úr nevében porba sújtom őket.

Nekem jöttek, ütlegeltek, már-már elestem, *

de az Úr felkarolt, és megsegített.

Az Úr erősségem és dicsőségem, *

ő lett az én szabadítóm.

Örömujjongástól és énektől hangosak *

az igazak sátrai.

Az Úr jobbja tett nagy dolgokat, †

az Úr jobbja emelt föl engem, *

az Úr jobbja művelt csodákat!

Nem halok meg, hanem élek, *

hogy hirdessem az Úr nagy tetteit.

Megfenyített az Úr és megpróbált, *

de nem adott halálra engem.

Tárjátok ki az igazak kapuit, *

bemegyek, hogy áldjam az Urat.

Az Úr kapuja, íme, itt van, *

de csak az igazak mennek át rajta.

Hálát adok, mert meghallgattál engem, *

te lettél szabadítóm.

A kő, amelyet az építők félredobtak, *

az lett a háznak szegletköve.

Mindezt az Úr vitte végbe, *

a csodát saját szemünkkel látjuk.

Ez az a nap, amelyet az Úr adott, *

hogy ujjongjunk és örvendezzünk.

Adj nekünk, Uram, szabadulást, *

adj nekünk, Uram, jólétet!

Áldott, aki az Úr nevében jön! *

Megáldunk az Úr házából titeket.

Isten az Úr, ő ragyog felettünk; *

álljatok sort lombos ágakkal egészen az oltár szarváig!

Hálát adok neked, te vagy Istenem, *

magasztallak, Istenem, téged!

Adjatok hálát az Úrnak, mert jó, *

mert örökké szeret minket!

Adjatok hálát az Úrnak, mert örökké szeret minket, alleluja.
Alleluja, áldja az Urat az Úr minden műve, alleluja.
Kantikum – Dán 3, 52-57
Minden teremtmény dicsérje az Urat!
A Teremtő… áldott legyen mindörökké! (Róm 1, 25)

Áldott vagy, Urunk, atyáink Istene, *

dicséretre méltó és magasztos örökké.

És áldott a te dicsőséges szent neved, *

dicséretre méltó és magasztos mindörökkön-örökké.

Áldott vagy templomod dicsőséges szent helyén, *

nagyon-nagyon dicséretre méltó és magasztos örökké.

Áldott vagy királyi trónodon, *

nagyon-nagyon dicséretre méltó és magasztos örökké.

Áldott vagy, aki a mélységekbe tekintesz, †

és a kerubok fölött trónolsz, *

dicséretre méltó és magasztos örökké.

Áldott vagy az égbolt fölött, *

dicséretre méltó és magasztos örökké!

Áldja az Urat az Úr minden műve, *

dicsérje és magasztalja örökkön-örökké!

Alleluja, áldja az Urat az Úr minden műve, alleluja.
Minden lélek az Urat dicsérje, alleluja.
150. zsoltár
Dicsérjétek az Urat!
Daloljon a lelketek, daloljon a szívetek is, vagyis dicsőítsétek meg Istent lelketekben és testetekben egyaránt! (Hesychius)

Dicsérjétek az Urat szentélyében, *

dicsérjétek a hatalmas égboltozaton!

Dicsérjétek hatalmas tetteiért, *

dicsérjétek, mert nagysága végtelen.

Dicsérjétek őt harsonaszóval, *

dicsérjétek lanttal, citerával.

Dicsérjétek dobbal és körtánccal, *

dicsérjétek citerával és fuvolával.

Dicsérjétek őt zengő cimbalommal, †

dicsérjétek búgó cimbalom hangjával! *

Minden lélek az Urat dicsérje!

Minden lélek az Urat dicsérje, alleluja.

RÖVID OLVASMÁNY

2 Tim 2, 8. 11-13

Ne felejtsd, hogy az Úr Jézus Krisztus, Dávid sarja feltámadt a halálból. Igaz kijelentés ez: ha meghalunk vele, majd élünk is vele; ha tűrünk vele, uralkodni is fogunk vele. Ha azonban megtagadjuk, ő is megtagad minket, de ha mi hűtlenné válunk, ő hű marad, mert önmagát nem tagadhatja meg.

RÖVID VÁLASZOS ÉNEK

Magasztalunk téged, Istenünk, * És nevedet szólítjuk. Magasztalunk.

Elbeszéljük csodatetteidet. * És nevedet szólítjuk. Dicsőség az Atyának. Magasztalunk.

EVANGÉLIUMI KANTIKUM

Benedictus-ant. Szomorúak vagyunk, de mégis mindig vidámak; szűkölködők, mégis sokakat gazdagítunk, mint akiknek semmijük sincs, mégis mindenük megvan: a mennynek és a földnek Ura.

FOHÁSZOK

Szívből zengjünk dicséretet a hatalmas és jóságos Istennek, aki szeret bennünket, és tudja, mire van szükségünk:

Téged dicsérünk, Urunk, és tebenned van bizodalmunk!

Mindenható Isten, világmindenség Királya, áldunk téged, aki minden érdemünk nélkül és bűneink ellenére is meghívtál minket,

hogy megismerjük igazságodat, és Felségednek szolgáljunk.

Istenünk, te úgy akartad, hogy nyitva legyen előttünk az irgalom ajtaja,

add, hogy sohase tévedjünk le az élet útjáról!

Add, hogy akik szeretett Fiad feltámadását ünnepeljük,

ezt a napot lelki örömben tölthessük el!

Add meg, Urunk, híveidnek az imádság és a dicséret lelkét,

hogy mindig mindenért hálát adjunk neked!

Mi Atyánk.

KÖNYÖRGÉS

Mindenható, irgalmas Isten, kegyelmeddel tarts távol tőlünk minden rosszat. Add, hogy minden testi-lelki erőnkkel szolgálatodra álljunk, és készségesen teljesítsük szent akaratodat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky