## 2024. november 7.

## Csütörtök, évközi idő, 31. hét
3. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Már kél a nap, a csupa tűz,

és ránk pirít, bánatra int;

ki tudna bűnbe esni már,

ha ez fényével ránk tekint!

Nem, többé nem vakoskodunk,

nem botorkálunk s kapkodunk

a bűn baljós ösvényein,

hol csak tévútra juthatunk.

Ez a fény legyen nyugtató,

szent tisztaságra biztató:

beszédünk ne legyen hamis,

sötét terv hozzánk nem való!

Így folyjon le egész napunk,

kezünk, nyelvünk igaz legyen,

tilosba ne térjen szemünk,

bennünk a bűn kárt ne tegyen.

Felettünk ott áll Őrszemünk,

s mindennap mindenre ügyel,

szemléli, mit, hogyan teszünk,

s hajnaltól estig ránk figyel.

Áldott az egy-örök Atya,

áldott az egyszülött Fiú,

és áldott a Szentlélek is,

most és örök időkön át! Ámen.

ZSOLTÁROZÁS

Dicső dolgokat mondanak rólad, Isten városa!
87 (86). zsoltár
Jeruzsálem minden népnek anyja
A szabad asszony a magasságbeli Jeruzsálemet jelenti: ez a mi anyánk (Gal 4, 26).

Háza alapjait szent hegyén vetette meg, †

mert Sion kapuit szereti az Úr *

Jákob bármely hajlékánál jobban.

Dicső dolgokat mondanak rólad, *

Isten városa!

Tisztelőim között említem majd Egyiptomot és Babilont, †

Filiszteát, Tiruszt és Etiópiát, *

mert ezek mind itt születtek.

Sionról pedig azt mondják majd: †

„Ez is, meg az is benne született, *

és őt maga a Fölséges erősítette meg!”

Az Úr bejegyzi a népek könyvébe: *

„Ezek mind itt születtek!”

És a körtáncot lejtők mind azt dalolják: *

„Minden forrásom belőled fakad!”

Dicső dolgokat mondanak rólad, Isten városa!
Hatalommal jön az Úr, és vele van jutalma.
Kantikum – Iz 40, 10-17
A jó Pásztor: a végtelenül fölséges és bölcs Isten
Hamarosan eljövök, s velem lesz a jutalom (Jel 22, 12).

Íme, hatalommal jön az Úr, az Isten, *

karja uralkodik.

Győzelmének jutalma halad nyomában, *

előtte meg a győzelmi jelvények.

Mint a pásztor, úgy legelteti a nyáját, †

a bárányokat karjába gyűjti, és ölébe fogja, *

az anyajuhokat vigyázva tereli.

Marokkal ki mérheti meg a tenger vizét, *

arasszal ki mérheti föl az eget?

Három ujján ki tartja fenn a föld tömegét? *

A hegyeket és halmokat ki tudná súlyra mérni mérlegen?

Az Úr lelkének ki volt segítője, *

ki volt tanácsadója, aki oktatta volna?

Kitől kért tanácsot, és ki taníthatta őt, *

az igazság ösvényeit ki mutathatta meg neki?

A tudományban ki volt mestere, *

a bölcsesség útjára ki irányította?

A nemzetek olyanok előtte, mint a vízcsepp a vödrön, †

annyit érnek, mint porszem a mérlegen, *

a szigetek is csak homokszemek!

Tűzgyújtásra a Libanon fája nem elég, *

és minden állata sem elég égőáldozatnak.

Színe előtt minden nemzet olyan, mintha nem is volna, *

puszta semmiségnek tartja őket.

Hatalommal jön az Úr, és vele van jutalma.
Magasztaljátok az Urat, Istenünket, és boruljatok le szent hegyén!
99 (98). zsoltár
Szent az Úr, a mi Istenünk
Te, aki a kerubok fölött trónolsz, amikor a mi hasonlatosságunkra emberré lettél, megváltoztattad a föld romlott állapotát (Szt. Atanáz).

Uralkodik az Úr, reszkessenek a népek! *

A kerubok fölött trónol, remegjen a föld!

Fölséges az Úr Sionban, *

dicsőséges minden nép fölött.

Félelmetes nagy nevedet áldják, *

mert az valóban Szent!

Hatalmas király vagy, szereted az igazságot, †

te állapítod meg, mi a helyes, *

Jákob népének te szolgáltatsz jogot és igazságot.

Magasztaljátok az Urat, Istenünket, †

boruljatok lába zsámolyához, *

mert ő valóban Szent!

Ott van Mózes és Áron is papjai között, *

és Sámuel azok között,

akik nevét segítségül hívják.

Az Úrhoz kiáltottak, és ő meghallgatta őket, *

a felhőoszlopból beszélt hozzájuk.

Végzéseit megtartották, *

és a parancsokat, amelyeket rájuk bízott.

Urunk, Istenünk, te meghallgattad őket, †

türelmes Istenük voltál, *

bár bűneiket megtoroltad.

Magasztaljátok az Urat, Istenünket, †

és boruljatok le szent hegyén, *

mert szent az Úr, a mi Istenünk!

Magasztaljátok az Urat, Istenünket, és boruljatok le szent hegyén!

RÖVID OLVASMÁNY

1 Pét 4, 10-11

Aszerint, hogy ki-ki milyen lelki ajándékot kapott, legyetek egymásnak szolgálatára, hogy az Isten sokféle kegyelmének jó letéteményesei legyetek. Aki beszél, az Isten szavait közvetítse. Ha valaki szolgál, azzal az erővel szolgáljon, amelyet az Isten ad neki, hogy így minden az Isten dicsőségére váljék Jézus Krisztus által.

RÖVID VÁLASZOS ÉNEK

Teljes szívemből kiáltok, * Hallgass meg, Uram. Teljes.

Parancsaidat én megtartom. * Hallgass meg, Uram. Dicsőség az Atyának. Teljes.

EVANGÉLIUMI KANTIKUM

Benedictus-ant. Szentségben szolgáljunk az Úrnak, mert ő megszabadít minket ellenségeinktől.

FOHÁSZOK

Adjunk hálát az Atyaistennek, aki szeretetével vezeti és táplálja népét, és kiáltsuk hozzá örvendezve:

Dicsőség neked, Urunk, örökkön-örökké!

Irgalmas Atyánk, magasztalunk szeretetedért,

mert csodálatosan megteremtettél, és még csodálatosabban megváltottál bennünket.

Önts szívünkbe e nap kezdetén igyekezetet, hogy neked szolgáljunk,

és gondolatainkkal, tetteinkkel téged magasztaljunk!

Minden gonosz vágytól tisztítsd meg szívünket,

hogy mindig a te akaratodhoz igazodjunk!

Tedd fogékonnyá szívünket testvéreink és minden ember gondja-baja iránt,

ne nélkülözzék a mi testvéri szeretetünket.

Mi Atyánk.

KÖNYÖRGÉS

Mindenható, örök Isten, világosítsd meg a halál árnyékában ülő népeket ragyogó dicsőséged fényével, amellyel meglátogat a magasságból Felkelő: Jézus Krisztus, a mi Urunk. Aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky