## 2024. október 14.

## Hétfő, évközi idő, 28. hét
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Fényességosztó, bőkezű,

ki fényt árasztva gazdagon

az éjnek gyászát oszlatod,

s a nap világa tűz le ránk.

Igaz fényesség csak te vagy,

nem hajnal törpe csillaga,

mely a jövendő napsugárt

szegényes fénnyel jelzi csak,

hanem napnál is teljesebb

verőfény, tűző napvilág;

szívünk legmélyebb rejtekén

sugárzó fényed átragyog.

Szív tisztasága győzze le

lázongó vérünk vágyait;

a tiszta testnek temploma

őrizze lelkünk kincseit.

Krisztus, kegyelmes nagy Király,

adassék néked hódolat,

Atyád áldjuk s a Lelket is

idők végéig szüntelen. Ámen.

ZSOLTÁROZÁS

Elárasztottál minket reggel irgalmaddal, Urunk.
90 (89). zsoltár
Az Úr jósága ragyogjon fölöttünk
Egy nap az Úr előtt annyi, mint ezer év, ezer év pedig annyi, mint egy nap (2 Pét 3, 8).

Menedékünk te vagy, Urunk, *

nemzedékről nemzedékre.

Mielőtt a hegyek születtek, †

mielőtt a föld és a világ kialakult, *

mindöröktől örökre vagy te, Istenünk.

Visszaparancsolod az embert a porba; *

csak annyit szólsz: „Emberfiak, térjetek vissza!”

Mert ezer év a te szemedben annyi, mint a tegnapi nap, amely tovatűnt, *

vagy mint egy őrállás ideje éjszaka.

Álmot bocsátasz rájuk, *

olyanná lesznek, mint a reggel sarjadó virág:

hajnalban szirmot bont, kivirul, *

estére lehull, és elszárad.

Bizony, haragodtól semmivé leszünk, *

és indulatodtól elpusztulunk.

Szemed előtt állnak gonoszságaink, *

titkos bűneinkre arcod fényt derít.

Üresen telnek napjaink, mert haragszol, *

esztendeink sóhajként szállnak el.

Életkorunk mindössze hetven év, *

jó erőben lehet tán nyolcvan is.

De javarészt még az is baj és törődés; *

bizony, hamar elszáll, és mi elmegyünk.

Ki tudja fölmérni haragod erejét, *

ki fél eléggé haragod hevétől?

Taníts meg számot vetni napjaink sorával, *

hogy bölcsességre neveljük szívünket.

Térj hozzánk, Urunk! Meddig vársz még? *

Indítson meg szolgáid könyörgése!

Árassz el minket reggel irgalmaddal, *

hogy mindennap ujjongjunk és vigadozzunk.

Kárpótolj örömmel a sanyarú napokért, *

az évekért, amikor rosszul ment sorunk.

Lássák meg szolgáid gondviselésedet, *

és gyermekeik dicsőségedet.

Az Úrnak, Istenünknek jósága ragyogjon fölöttünk, †

kezünk munkáját kísérje áldásod felülről, *

kezünk munkáját kísérje áldásod.

Elárasztottál minket reggel irgalmaddal, Urunk.
Az Úr dicséretét zengjék a föld határai!
Kantikum – Iz 42, 10-16
A szabadító Isten győzelmi éneke
Új éneket énekeltek Isten trónja előtt (Jel 14, 3).

Az Úrnak új dalt énekeljetek, *

dicséretét zengjék a föld határai!

Dicsőítse őt a tenger és ami azt betölti, *

a szigetek és a szigetlakók!

Ujjongjon a puszta és minden városa, *

és a házak, amelyekben Kedár lakik!

Énekeljenek a sziklabércek lakói, *

kiáltsanak a hegytetőkről!

Adják meg az Úrnak a tiszteletet, *

és hirdessék dicsőségét a szigeteken!

Az Úr, mint egy hős kivonul, *

harcosként fölszítja indulatát.

Csatakiáltásba tör, nagyot kiált, *

és legyőzi ellenségeit.

„Hosszú időn át hallgattam, és némán tűrtem, †

most mint a szülő asszony, kiáltok, *

zihálok és lihegek egyszerre.

Elpusztítom a hegyeket és a halmokat, *

és minden füvüket kiégetem.

Szárazzá teszem a folyammedreket, *

s a tavak vizét kiszárítom.

A vakokat oly útra vezetem, amelyet nem ismertek, *

oly ösvényen járatom, amelyről nem tudtak.

Világossá teszem előttük a sötétséget, *

s az egyenetlen utat egyenessé.”

Az Úr dicséretét zengjék a föld határai!
Dicsérjétek az Úr nevét, ti, akik az Úr házában álltok!
135 (134). zsoltár, 1-12
A csodákat tevő Isten dicsérete
Istennek választott nemzetsége vagytok: annak dicsőségét hirdessétek, aki a sötétségből meghívott benneteket csodálatos világosságára (vö. 1 Pét 2, 9).

Dicsérjétek az Úr nevét, *

ti, az Úr szolgái, dicsérjétek őt,

ti, akik az Úr házában álltok, *

Istenünk házának udvarán.

Dicsérjétek az Urat, mert jó az Úr, *

zsoltárt zengjetek fölséges nevének,

mert Jákob házát magának választotta az Úr, *

tulajdonába vette Izraelt.

Én megismertem, hogy mily nagy a mi Urunk, *

a mi Istenünk, minden pogány istennél nagyobb.

Amit akar az Úr, mindent végbevisz, †

az égben és a földön, *

a tengeren és a vizek mélyén.

Felhőket küld a föld széléről, †

villámokat szór, ha esik az eső, *

csűreikből a szeleket ő indítja útra.

Egyiptom elsőszülötteire lesújtott, *

emberre és jószágra egyaránt.

Sok jelet és csodát tett benned, Egyiptom, *

a fáraó és szolgái ellen!

Megvert sok pogány nemzetet, *

hatalmas királyokat leterített.

Szichon amorita királyt és Básán királyát, Ogot, *

és minden fejedelmet Kánaán földjén.

És országukat örökségül adta, *

örökségül népének, Izraelnek.

Dicsérjétek az Úr nevét, ti, akik az Úr házában álltok!

RÖVID OLVASMÁNY

Vö. Jud 8, 25-26. 27

Jusson eszetekbe: kísértést szenvedtek atyáink is, hogy bebizonyíthassák, vajon igazán tisztelik-e Istenünket. Emlékezzetek rá, hogyan ment át a próbatételen atyánk, Ábrahám is, és sok nyomorúság elszenvedése árán lett Isten barátja. Hasonlóképpen Izsák, Jákob és Mózes, meg mindnyájan, akik kedvesek voltak Isten előtt, sok sanyargatás által bizonyultak hűségeseknek.

RÖVID VÁLASZOS ÉNEK

Örvendjetek, igazak, az Úrban, * A szentekhez dicséret illik. Örvendjetek.

Előtte új dalt énekeljetek. * A szentekhez dicséret illik. Dicsőség az Atyának. Örvendjetek.

EVANGÉLIUMI KANTIKUM

Benedictus-ant. Áldott az Úr, mert meglátogatott és megváltott minket.

FOHÁSZOK

Hangos szóval mondjuk Krisztus Urunknak, aki meghallgatja és üdvözíti a benne bízókat:

Dicsérünk, Urunk, és remélünk benned!

Hálát adunk neked irgalmadért, amelyet bőkezűen osztogatsz,

és nagy szeretetedért, amellyel szeretsz bennünket.

Mindig együtt munkálkodol a világban az Atyával,

Szentlelked erejével újítsd meg az egész világot!

Nyisd meg szemünket és testvéreink szemét,

hogy ma észrevegyük csodás műveidet!

Ma szolgálatodra hívsz bennünket,

add, hogy sokféle kegyelmed szolgálatában testvéreink javán munkálkodhassunk!

Mi Atyánk.

KÖNYÖRGÉS

Istenünk, te az emberekre bíztad a földet, hogy őrizzük és gondosan műveljük; te alkottad a Napot, hogy javunkat szolgálja. Add, hogy a mai napon kegyelmed adományából hűségesen munkálkodjunk a te dicsőségedre és embertársaink javára. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky