## 2024. november 1.

## MINDENSZENTEK
főünnep

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Világmegváltó Krisztusunk,

óvd és vezesd szolgáidat,

kikért a mindig szűz Anya,

mond közbenjáró szent imát.

És ti is, égi szellemek,

mennyben lakó boldog sereg,

minden rosszat – múltat, jelent

s jövendőt – messze űzzetek.

Isten szavát meghirdető

próféták és apostolok,

imátok, esdve kérlelünk,

üdvösséget hozzon nekünk.

Ti, vértanúk nemes hada,

hitvallók fényes tábora,

esdeklő könyörgésetek

a mennyországot nyissa meg.

Szent szüzek ünneplő kara

s ti, szerzetesek kórusa,

és összes szentek odafenn:

imátok Krisztushoz vigyen.

Szentháromságnak hódolat!

Együtt áldjátok őt velünk,

hogy köteles dicséretét

méltóképp zengje énekünk! Ámen.

ZSOLTÁROZÁS

Akkora sereget láttam, hogy meg sem lehetett számolni: minden nemzetből álltak a trón előtt.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Akkora sereget láttam, hogy meg sem lehetett számolni: minden nemzetből álltak a trón előtt.
Isten próbára tette, és magához méltóknak találta őket; így elnyerik az Úr kezéből a dicsőség országát.
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Isten próbára tette, és magához méltóknak találta őket; így elnyerik az Úr kezéből a dicsőség országát.
Megváltottál minket, Urunk, Istenünk, véred árán minden törzsből, nyelvből, népből és nemzetből, s Istenünk országává tettél minket.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Megváltottál minket, Urunk, Istenünk, véred árán minden törzsből, nyelvből, népből és nemzetből, s Istenünk országává tettél minket.

RÖVID OLVASMÁNY

2 Kor 6, 16b; 7, 1

Ti az élő Isten temploma vagytok, ahogy Isten mondja: Közöttük lakom majd, és közöttük járok, az Istenük leszek, ők meg a népem. Minthogy ilyen ígéreteink vannak, kedveseim, őrizkedjünk a test és lélek minden szennyétől, így teljessé tesszük megszentelődésünket Isten félelmében.

RÖVID VÁLASZOS ÉNEK

Szentek és igazak, * Ujjongjatok az Úrban. Szentek.

Benneteket választott ki Isten örökségül magának. * Ujjongjatok az Úrban. Dicsőség az Atyának. Szentek.

EVANGÉLIUMI KANTIKUM

Magnificat-ant. Ó, milyen dicsőséges az az ország, amelyben Krisztussal örvendeznek a szentek, és fehér ruhában követik a Bárányt, ahová csak megy.

FOHÁSZOK

Kérjük örvendezve Istent, minden szent jutalmát és koronáját:

A szentek közbenjárására üdvözíts minket, Urunk!

Bölcsesség Istene, te Krisztus által az apostolokat rendelted Egyházad alapjául,

őrizd meg híveidet az apostoli tanításban!

Te adtad a vértanúknak a bátorságot a tanúságtételre egészen vérük ontásáig,

tedd a keresztényeket Fiad hűséges tanúivá!

Te adtad a szent szüzeknek azt a kiváló ajándékot, hogy a szűz Krisztust kövessék,

engedd, hogy neked szentelt szüzességüket, mint az égi javak különös jelét ismerjék fel!

Te minden szentedben megmutatod jelenlétedet, arcodat és igédet,

add meg híveidnek, hogy a szenteket tisztelve közelebb érezzék magukat hozzád!

Add meghalt testvéreinknek, hogy örökre egy hazában éljenek a Boldogságos Szűz Máriával, Szent Józseffel és az összes szentekkel,

közbenjárásukra add meg nekünk is ugyanezt a mennyei közösséget!

Mi Atyánk.

KÖNYÖRGÉS

Mindenható, örök Isten, te megadtad, hogy egy napon ünnepeljük minden szented dicsőségét. Kérünk, hogy sokszoros közbenjárásukra bőven áraszd reánk nagy irgalmadat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky