## 2024. május 19.

## PÜNKÖSD
főünnep

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Teremtő Lélek, szállj reánk,

ragyogd be lelkünk, tiszta láng,

ki alkotsz, éltetsz szíveket,

hozd nékik bő kegyelmedet!

Kit úgy hívunk: Vigasztaló,

kit ad nekünk az Alkotó,

te élő forrás, égi láng,

szent kenet, égből szállj le ránk!

Te, hét ajándék kútfeje,

Atyánk kegyelmes jobb keze,

az Úr erős ígérete,

sugalmas ajkak ihlete.

Gyújtsd meg szemünknek fényedet,

és szállj szívünkbe, Szeretet!

Ha testünk gyarló, s lankadunk,

légy mindig éber gyámolunk!

Űzd messze tőlünk ellenünk,

szent békességed add nekünk;

te járj, vezér, utunk előtt,

veszélytől védjen szent erőd!

Add, ismerjük meg az Atyát

teáltalad, és egy Fiát:

és kettejüknek Lelke, te,

örökre légy lelkünk hite! Ámen.

ZSOLTÁROZÁS

Az Úrnak Lelke betölti a földkerekséget, alleluja.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Az Úrnak Lelke betölti a földkerekséget, alleluja.
Erősítsd meg, Isten, amit bennünk műveltél, Jeruzsálemből, szent templomodból, alleluja.
114 (113 A). zsoltár
Isten népe kiszabadul Egyiptomból
Értsétek meg, hogy ti is kivonultatok Egyiptomból, amikor a világról lemondtatok (Szt. Ágoston).

Amikor Izrael kivonult Egyiptomból, *

Jákob háza a barbár nép közül,

akkor lett Júda az ő szentélye, *

és Izrael az ő országa.

Ezt látva meghátrált a tenger árja, *

és a Jordán vize visszafordult;

a nagy hegyek, mint a kosok ugrándoztak, *

és a halmok, mint a kis bárányok.

Mi lelt téged, tenger, hogy meghátráltál, *

és téged, Jordán vize, hogy megfordultál?

Ti, hegyek, miért ugrándoztok, mint a kosok, *

és ti, halmok, mint a kis bárányok?

Reszkess, te föld, az Úr színe előtt, *

Jákob Istenének színe előtt,

aki a sziklát tóvá változtatja, *

és a szirtet vizek forrásává.

Erősítsd meg, Isten, amit bennünk műveltél, Jeruzsálemből, szent templomodból, alleluja.
Mindannyiukat eltöltötte a Szentlélek, és beszélni kezdtek, alleluja.
Kantikum – Vö. Jel 19, 1-7
A Bárány menyegzője

Alleluja.

Üdv, dicsőség és hatalom Istenünknek, *

(F. Alleluja.)

mert igazak és jóságosak ítéletei.

F. Alleluja. (Alleluja.)

Alleluja.

Dicsérjétek Istenünket, ti, összes szolgái, *

(F. Alleluja.)

és akik félve tisztelitek őt, kicsinyek és nagyok.

F. Alleluja. (Alleluja.)

Alleluja.

Átvette uralmát Urunk, mindenható Istenünk, *

(F. Alleluja.)

örvendezzünk, ujjongjunk és dicsőítsük őt!

F. Alleluja. (Alleluja.)

Alleluja.

Elérkezett a Bárány menyegzőjének napja, *

(F. Alleluja.)

már fel is készült menyasszonya.

F. Alleluja. (Alleluja.)

Mindannyiukat eltöltötte a Szentlélek, és beszélni kezdtek, alleluja.

RÖVID OLVASMÁNY

Ef 4, 3-6

Törekedjetek rá, hogy a béke kötelékével fenntartsátok a lelki egységet! Egy a Test, és egy a Lélek, mint ahogy hivatástok is egy reményre szól. Egy az Úr, egy a hit, egy a keresztség. Egy az Isten, mindnyájunk Atyja, aki mindennek fölötte áll, mindent áthat, és mindenben benne van.

RÖVID VÁLASZOS ÉNEK

Az Úrnak Lelke betölti a földkerekséget, * Alleluja, alleluja. Az Úrnak.

És aki egybefogja a mindenséget, tud minden szóról. * Alleluja, alleluja. Dicsőség az Atyának. Az Úrnak.

EVANGÉLIUMI KANTIKUM

Magnificat-ant. Ma teljessé lett a Pünkösd ünnepe, alleluja; ma megjelent a Szentlélek az apostoloknak tűzben, és karizmatikus ajándékot osztott nekik; elküldte őket az egész világra, hogy hirdessék az igét, és tanítsák: Aki hisz, és megkeresztelkedik, üdvözül, alleluja.

FOHÁSZOK

Az Atyaisten Krisztus által gyűjtötte egybe Egyházát. Kérjük örvendező lélekkel:

Küldd el Egyházadba a Szentlelket!

Te a keresztség által a Szentlélekben egyesíteni kívánsz minden embert, aki a keresztény nevet viseli,

engedd, hogy a sok hívő mind egy szív és egy lélek legyen!

Azt akartad, hogy a Szentlélek betöltse a földkerekséget,

engedd, hogy minden ember igazságban és békében építse a világot!

Urunk, Istenünk, mindenek Atyja, te egy hitben akarod összegyűjteni szétszóródott fiaidat,

világosíts meg minden népet a Szentlélek kegyelmével!

Te a Lélek által újítasz meg mindent,

gyógyítsd a betegeket, vigasztald a szomorkodókat, és add meg minden embernek az üdvösséget.

Te a Szentlélek által feltámasztottad Fiadat a halálból,

támaszd fel halandó testünket az örök életre.

Mi Atyánk.

KÖNYÖRGÉS

Istenünk, te a mai szentséges ünnepen Egyházadat és általa a világ minden népét és nemzetét megszentelted. Áraszd ki a Szentlélek ajándékait az egész világra, és töltsd be híveid szívét isteni kegyelmeddel, amellyel egykor elindítottad az evangélium hirdetését. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky