## 2024. december 7.

## Advent 2. vasárnapja
2. zsoltáros hét

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Csillagvilágot alkotó,

hívőknek áldott fénysugár,

mi Megváltónk, jöjj, Krisztusunk,

(é)s halld meg esdő sóhajunk.

Megszánva árva népedet,

nehogy halálban vesszen el,

a bűnre hoztál gyógyulást,

a fásult földnek újulást.

A vak világnak éjjelén

mint nászházából vőlegény

a tiszta Szűztől földre lépsz,

ki zárt szentélyed volt előbb.

Erők, hatalmak mindenek

tisztelvén térdet hajtanak,

az égiek s a földiek

szent Úrnak téged vallanak.

Hozzád könyörgünk, Krisztusunk,

ki egykor mint bíró ítélsz,

jöjj, hárítsd el ma őrizőn

az ártó ellen fegyverét.

Most néked, Krisztus, nagy Király,

s Atyádnak áldás, tisztelet,

magasztalja a Lelket is

a zengő ének szüntelen. Ámen.

ZSOLTÁROZÁS

Örülj és örvendezz, Isten választott népe: Íme, eljön jóságos Királyod, és üdvözít minket.
119 (118). zsoltár, 105-112
XIV. (Nun)

Nagyszerű lámpás a te igéd lábam előtt, *

ösvényemen csak ez világít.

Nevedre esküszöm és ígérem: *

igaz végzéseid igéit megtartom.

Nagyon mélyre aláztál, Uram, *

de ígéreted szerint éltess.

Neked hozom ajkam áldozatát, fogadd tetszéssel, Uram, *

végzéseidre taníts meg engem.

Naponként veszélyben forog az életem, *

törvényeidről mégsem feledkezem meg.

Nekem tőrt is vetettek a bűnösök, *

de parancsaidtól el nem tértem.

Nekem igéd lesz az örökrészem mindenkor, *

ez tölti el szívemet örömmel.

Nézd, szívemet arra hajlítom, †

hogy rendelkezéseidet megtegyem, *

jutalma ennek mindörökké tart.

Örülj és örvendezz, Isten választott népe: Íme, eljön jóságos Királyod, és üdvözít minket.
Erősítsétek meg az elernyedt kezeket, és mondjátok bátran: Íme, Istenünk eljön, és üdvözít minket, alleluja.
16 (15). zsoltár
Az Úr az én örökrészem
Isten feloldotta a halál bilincseit, és feltámasztotta Jézust (ApCsel 2, 24).

Oltalmazz engem, Istenem, *

mert én benned bízom.

Így szólok az Úrhoz: „Istenem vagy nekem, *

nincs más javam rajtad kívül.”

A dicső és szent férfiakhoz, akik földünkön élnek, *

vonzódom egész szívemmel.

Bajt bajra tetéznek maguknak, *

akik idegen istenek után futnak.

Véres áldozataikban nincsen részem, *

még csak nevüket sem veszem ajkamra.

Az Úr az én örökrészem és kelyhem, *

te irányítod, Uram, sorsomat.

A mérőzsinór értékes részt juttatott nekem, *

valóban pompás az én örökrészem.

Áldom az Urat, mert tanácsot ad nekem, *

még éjszaka is a jóra int engem bensőm.

Szüntelenül magam előtt látom az Urat, *

ő áll jobbomon, hogy el ne essem.

Ezért örül az én szívem, †

és ujjong a lelkem, *

sőt reménységben nyugszik testem is.

Mert nem hagyod lelkemet a holtak honában, *

és nem engeded, hogy pusztulást lásson szented.

Az élet útját mutatod nekem, †

örömmel töltesz el színed előtt, *

és mindörökké tart az öröm jobbodon!

Erősítsétek meg az elernyedt kezeket, és mondjátok bátran: Íme, Istenünk eljön, és üdvözít minket, alleluja.
A törvényt Mózes közvetítette, a kegyelem és az igazság Jézus Krisztus által lett osztályrészünk.
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

A törvényt Mózes közvetítette, a kegyelem és az igazság Jézus Krisztus által lett osztályrészünk.

RÖVID OLVASMÁNY

1 Tessz 5, 23-24

A békesség Istene szenteljen meg benneteket, hogy tökéletesek legyetek, őrizze meg szellemeteket, lelketeket és testeteket feddhetetlenül Urunk, Jézus Krisztus eljöveteléig! Aki meghívott benneteket, az hűséges, és végbe is viszi.

RÖVID VÁLASZOS ÉNEK

Mutasd meg nekünk, * Irgalmasságodat, Urunk. Mutasd meg.

És hozd meg nekünk a szabadulást! * Irgalmasságodat, Urunk. Dicsőség az Atyának. Mutasd meg.

EVANGÉLIUMI KANTIKUM

Magnificat-ant. Jöjj el, Urunk, látogass meg minket a te békességeddel, hogy tökéletes szívvel örvendezhessünk színed előtt.

FOHÁSZOK

Kedves Testvéreim! Kérjük alázattal, és hívjuk örvendezve Jézus Krisztust, aki Szűz Máriától született:

Jöjj el, Urunk, Jézus!

Isten egyszülött Fia, te úgy jössz el, mint a szövetség igaz hírnöke,

fogadjon be és ismerjen el téged a világ!

Te, az Atya szülötte, eljöttél, és Szűz Mária által testet öltöttél,

tisztíts meg emberi mivoltunk minden romlottságától!

Te vagy az élet, mégis eljöttél, hogy értünk halált szenvedj,

ments meg minket az örök halál büntetésétől!

Te, aki az ítélet napján jutalmat is hozol,

sokszor tapasztalt irgalmaddal ébressz bennünk új buzgóságot!

Krisztus Urunk, te haláloddal segítettél a meghaltakon,

hallgasd meg elhunytainkért mondott imádságunkat!

Mi Atyánk.

KÖNYÖRGÉS

Mindenható, irgalmas Istenünk, segíts, hogy szent vágyakozással siessünk Fiad elé. Örök bölcsességeddel nevelj minket, hogy evilági elfoglaltságaink ne akadályozzanak találkozásunkban szent Fiaddal. Aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2023 J. Vidéky